Ketua Akademi Polis Haiti ditembak mati

PORT-AU-PRINCE, 26 November- Ketua Akademi Polis Kebangsaan Haiti ditembak mati pada Jumaat ibu negara Port-au-Prince.Harington Rigaud "ditembak di kepala tidak jauh dari akademi", kata jurucakap polis Garry Desrosiers, sambil menambah penyerang turut mencuri kenderaan Rigaud dan menculik pemandunya.Serangan itu berlaku di kawasan kejiranan yang dikawal oleh ketua kumpulan Vitelhomme Innocent, yang dikehendaki di AS kerana penyertaannya dalam penculikan 16 mubaligh Amerika pada Oktober 2021.Pihak berkuasa AS telah menawarkan sehingga AS$1 juta untuk maklumat yang membawa kepada penahanannya.Selama bertahun-tahun, Haiti telah menghadapi krisis keselamatan, ekonomi dan kesihatan yang semakin meningkat. Keadaan itu hanya menjadi lebih buruk dengan pembunuhan presiden Jovenel Moise pada tahun 2021, dengan kumpulan samseng semakin kuat dan negara sedang memerangi wabak kolera.Sepanjang tahun lalu, kira-kira 100,000 orang telah meninggalkan rumah mereka untuk melarikan diri daripada keganasan kumpulan bersenjata, menurut Pertubuhan Bangsa-Bangsa Bersatu.Pasukan polis Haiti, yang mempunyai kira-kira 13,000 pegawai, menurut angka PBB, atau kira-kira seorang pegawai polis bagi setiap 1,000 penduduk, tidak mencukupi untuk menangani kumpulan samseng itu.Bulan lalu, Haiti meminta bantuan antarabangsa untuk membantunya menangani krisis keselamatan.Setiausaha Agung PBB Antonio Guterres telah meminta Majlis Keselamatan untuk mempertimbangkan menghantar pasukan bersenjata antarabangsa ke Haiti, tetapi belum ada keputusan dibuat. -AFP


Dua terkorban di Jeddah akibat banjir kilat

JEDDAH, 26 November- Sekurang-kurangnya dua terkorban akibat banjir kilat yang berlaku di sini.Menurut pihak berkuasa, kejadian berlaku selepas Jeddah menerima 965 milimeter hujan dalam tempoh enam jam pada Khamis, iaitu sekurang-kurangnya 15 kali purata hujan tahunan yang diterima bandar itu.

"Banjir menyebabkan beberapa jalan dan sekolah di Makkah ditutup. Turut terjejas, penerbangan di Lapangan Terbang Antarabangsa Raja Abdulaziz," kata pihak berkuasa.Sementara itu, Kementerian Hal Ehwal Kesihatan Pengawal Kebangsaan berkata situasi itu ditangani mengikut pelan kecemasan ditetapkan.Orang ramai juga diarahkan untuk tidak keluar dan kekal berada di rumah masing-masing. - REUTERS


Rundingan kerajaan dan pembangkang diharap dapat pulihkan ekonomi Venezuela

VENEZUELA, 26 November- Kerajaan Venezuela berharap rundingan dengan pembangkang pada Jumaat dapat membuka sekatan dana bagi mengurangkan masalah ekonomi negara.Kedua-dua pihak dijangka menyambung semula rundingan pada Sabtu untuk menyelesaikan semula krisis politik yang mencengkam Venezuela sejak pilihan raya pada 2018.Perunding kerajaan, Jorge Rodriguez berkata salah satu objektif kerajaan, menandatangani perjanjian sosial yang luas dengan pembangkang.

"Rundingan dijangka mewujudkan mekanisme memulihkan akses kepada dana yang dibekukan dalam sistem kewangan antarabangsa,""Wang itu juga akan digunakan bagi meningkatkan kesihatan awam dan rangkaian elektrik," kata Rodriguez menerusi satu kenyataan.Rundingan tersebut diketengahkan Norway di Mexico tahun lalu dengan harapan dapat mengembalikan rundingan ke landasan yang betul.- AFP


Tiga individu maut, remaja 16 tahun lepaskan tembakan di Brazil

BRASILIA, 26 November - Sekurang-kurangnya tiga individu termasuk seorang remaja perempuan terbunuh dan 11 lagi cedera pada Jumaat apabila seorang remaja berusia 16 tahun melepaskan tembakan ke arah dua sekolah di tenggara Brazil, kata seorang pegawai.Pihak berkuasa di bandar Aracruz, di negeri Espirito Santo, berkata penembak itu telah melepaskan tembakan ke arah sekumpulan guru di bekas sekolahnya dan membunuh dua orang dan menyebabkan sembilan yang lain cedera.Dia kemudian meninggalkan sekolah rendah dan menengah awam itu dan pergi ke sekolah swasta berhampiran, di mana dia membunuh seorang remaja perempuan dan mencederakan dua orang lain.Pihak berkuasa telah menahan penembak itu, kata Gabenor Renato Casagrande yang mengisytiharkan tempoh berkabung selama tiga hari di negeri itu."Dia adalah pelajar di sekolah (pertama) sehingga Jun, seorang remaja bawah umur 16 tahun. Keluarganya kemudian memindahkannya ke sekolah lain. Kami mendapat maklumat dia sedang menjalani rawatan psikiatri," kata Casagrande pada sidang akhbar.

Rakaman kamera keselamatan yang disiarkan di media Brazil menunjukkan penembak itu berlari ke dalam sekolah, berpakaian dengan menyamar gaya tentera dan mengacukan pistol. Pegawai berkata penembak itu yang juga anak seorang anggota polis, menggunakan dua pistol dalam serangan itu, di mana kedua-duanya didaftarkan atas nama bapanya.Casagrande berkata budak lelaki itu telah merancang serangan dengan berhati-hati, memecah masuk melalui pintu berkunci dan mengepung pengawal keselamatan sekolah.Pesuruhjaya polis awam, Joao Francisco Filho memberitahu pemberita di mana suspek telah merancang serangan itu selama dua tahun dan dia tidak mempunyai sasaran yang pasti. -AFP


Kris Wu dipenjara 13 tahun

BEIJING, 26 November- Bintang pop Kanada kelahiran China, Kris Wu dijatuhkan hukuman penjara 13 tahun atas kesalahan rogol.Mahkamah daerah Chaoyang di sini menjatuhkan hukuman itu selepas siasatan membuktikan dia melakukan kesalahan terbabit dari November hingga Disember 2020.Penyanyi berumur 32 tahun itu juga dijatuhkan hukuman kerana berkumpul bagi aktiviti pergaulan seksual pada Julai 2018.Wu dijangka dihantar pulang meskipun peguam di China berkata pengusiran biasanya berlaku selepas defendan menjalani hukuman mereka.

Pegawai Kedutaan Kanada di Beijing yang hadir di hari perbicaraan Wu, tidak memberi maklum balas mengenai kes terbabit kepada media.Wu ditahan 31 Julai tahun lalu selepas seorang pelajar China berusia 18 tahun mendakwa bintang itu mengajaknya dan beberapa remaja lain mengadakan hubungan seks.- AFP


Pemimpin Hamas ucap tahniah kepada Anwar Ibrahim

PALESTIN, 26 November- Pemimpin Hamas, Ismail Haniyeh mengucapkan tahniah kepada Datuk Seri Anwar Ibrahim atas pelantikannya sebagai Perdana Menteri Malaysia yang baharu.Haniyeh berkata pihaknya akan terus mendoakan Anwar agar terus berjaya dalam memimpin Malaysia dan berkhidmat untuk umat Islam."Kami menghargai sokongan diberikan Anwar dalam memperjuangkan hak rakyat Palestin dan Masjid Al-Aqsa," katanya.

Terdahulu, Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan melantik Ahli Parlimen Tambun itu sebagai Perdana Menteri Malaysia ke-10.Pelantikan tersebut selaras dengan Perkara 40(2)(a) dan Perkara 43(2)(a) Perlembagaan Persekutuan.


PM China ucap tahniah kepada PM Anwar

BEIJING, 26 November- Perdana Menteri China Li Keqiang pada Jumaat menzahirkan ucapan tahniah kepada Datuk Seri Anwar Ibrahim atas pelantikannya sebagai perdana menteri Malaysia.Li berkata secara tradisinya China dan Malaysia adalah jiran seberang laut dan hubungan akrab ini menyaksikan momentum pembangunan yang hebat, lapor Agensi Berita Xinhua.Kedua-dua pihak terus mengukuhkan kepercayaan politik bersama dan memperdalam kerjasama sama menang, menyumbang secara positif kepada keamanan serta kemakmuran kedua-dua negara dan rantau ini, kata beliau. Li berkata beliau bersedia bekerjasama dengan Anwar untuk mengukuhkan lagi perkongsian strategik komprehensif antara kedua-dua negara dan bersama-sama melangkah ke hadapan ke arah membina komuniti China-Malaysia dengan berkongsi masa depan demi manfaat negara dan rakyat.-BERNAMA

(Perdana Menteri China Li Keqiang/FOTO FAIL REUTERS)


Lebih enam juta isi rumah di Ukraine belum terima semula bekalan elektrik

(Wanita menolak kereta sorong dipenuhi kayu api menjelang musim sejuk di kampung Shandrigolovo di wilayah Donetsk timur Ukraine, pada 28 Oktober 2022, selepas pembebasan kawasan itu/FOTO FAIL AFP)

KIEV, 26 November- Lebih enam juta isi rumah di Ukraine masih belum mendapat semula bekalan elektrik yang terputus sejak serangan Rusia terhadap infrastruktur tenaga, Rabu lepas."Sehingga petang ini, bekalan terputus di kebanyakan wilayah (Ukraine) dan Kiev. "Secara keseluruhan lebih daripada enam juta isi rumah, kata Presiden Ukraine, Volodymyr Zelensky dalam ucapan hariannya, pada Jumaat.Menurutnya, sehingga malam tadi, kebanyakan wilayah, termasuk di Kiev, Odessa dan Lviv masih bergelap.Serangan Rusia sejak beberapa minggu kebelakangan ini telah menyebabkan infrastruktur tenaga Ukraine terkesan ketika musim sejuk menghampiri, mencetuskan kebimbangan terhadap krisis kesihatan dan perpindahan lebih jauh dari negara yang dilanda perang itu.-AFP


COVID-19: Jokowi terima suntikan vaksin penggalak kedua buatan tempatan

BOGOR, 25 November-Presiden Joko Widodo, Jokowi menerima suntikan vaksin penggalak COVID-19 kedua hasil keluaran tempatan, IndoVac di kediaman presiden di Bogor .Vaksin yang dibangunkan syarikat farmaseutikal milik kerajaan, Bio Farma dan Baylor College of Medicine yang berpangkalan di Texas, mendapat kelulusan agensi makanan dan ubat Indonesia untuk kegunaan kecemasan.Jokowi menggesa orang ramai terutamanya petugas kesihatan dan warga emas untuk mendapatkan suntikan bagi mewujudkan imuniti kelompok dan mencegah penularan virus.

(Presiden Indonesia,Joko Widodo sedang menerima suntikan dos penggalak kedua buatan tempatan)

Indonesia memulakan program vaksinasi pada Januari 202.Setakat ini, hampir 205 juta rakyatnya menerima dos pertama, manakala 172 juta orang telah lengkap dua dos vaksin.Kira-kira 66 juta orang menerima suntikan penggalak atau dos ketiga.Manakala 730,000 telah menerima dos keempat.Pasukan Petugas Pengendalian COVID-19 negara melaporkan 7,221 kes baharu direkodkan pada Rabu, menjadikan jumlah keseluruhan kes di seluruh nusantara mencecah 6.63 juta.


Malaysia pertingkat hubungan dua hala dengan Singapura- PM Anwar

KUALA LUMPUR, 25 November- Malaysia akan bekerjasama dengan Singapura untuk meningkatkan lagi hubungan dua hala Malaysia-Singapura, kata Perdana Menteri Datuk Seri Anwar Ibrahim hari ini.Anwar berkata demikian dalam ciapan di Twitter membalas dan mengucapkan terima kasih kepada Perdana Menteri Singapura Lee Hsien Loong yang sebelum itu mengucapkan tahniah kepada beliau atas pelantikannya sebagai Perdana Menteri ke-10.

(Perdana Menteri, Datuk Seri Anwar Ibrahim)

“Terima kasih PM @leehsienloong atas panggilan telefon dan ucapan selamat maju jaya. Sebagai jiran rapat dan rakan kongsi ASEAN, Malaysia dan Singapura turut berkongsi banyak persamaan, sejarah yang saling berkaitan dan hubungan rakyat yang rapat dan aktif.“Saya berharap dapat bertemu dengan anda secepat mungkin dan bekerjasama untuk meningkatkan lagi hubungan dua hala Malaysia-Singapura),” kata Anwar.Terdahulu, Lee dalam ciapannya mengucapkan tahniah kepada Anwar dan menyatakan minatnya untuk bekerjasama dengan Anwar serta kerajaan baharu untuk mengukuhkan lagi hubungan dua hala.“Tahniah Dato’ Seri @anwaribrahim yang mengangkat sumpah sebagai Perdana Menteri Malaysia ke-10 dan menjemput beliau (Anwar) untuk melawat Singapura tidak lama lagi.Teruja untuk bekerjasama dengan PM Anwar dan kerajaan baharu untuk mengukuhkan lagi hubungan dua hala kita,” kata Lee. Anwar, 75, mengangkat sumpah jawatan sebagai Perdana Menteri ke-10 di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara di sini pada Khamis.- BERNAMA


PM Lee pelawa Anwar melawat Singapura

SINGAPURA, 25 November- Perdana Menteri Singapura Lee Hsien Loong mempelawa rakan sejawatannya dari Malaysia Datuk Seri Anwar Ibrahim untuk melawat republik itu tidak lama lagi.“Saya mengundang PM Anwar untuk melawat Singapura tidak lama lagi. Saya berharap dapat bekerjasama dengan beliau dan kerajaan baharu untuk mengukuhkan lagi hubungan dua hala,” kata Lee dalam kemas kini tarbarunya di Facebook hari ini.Lee berkata beliau sudah bercakap dengan Anwar hari ini dan mengucapkan tahniah kepada pemimpin itu yang telah mengangkat sumpah sebagai Perdana Menteri Malaysia ke-10.“Saya mengenali Datuk Seri Anwar selama beberapa dekad. Kali terakhir kami bertemu di Singapura pada 2018, ketika beliau menyampaikan ucapan mengenai kepentingan hubungan dua hala antara Singapura dan Malaysia di Sidang Kemuncak Singapura,” tulisnya.

(Lee Hsien Loong dan Datuk Seri Anwar Ibrahim/FB Lee Hsien Loong)

Beliau turut memuat naik gambar beliau dan Anwar pada 2018.“Sesungguhnya, Singapura dan Malaysia adalah rakan kongsi rapat. Negara kita berkongsi persahabatan yang telah sekian lama terjalin, disokong oleh hubungan sejarah, budaya dan interpersonal yang kukuh."Banyak lagi yang boleh dilaksanakan untuk meningkatkan hubungan dua hala demi faedah bersama," tulis Lee.Lee juga sudah mengutus perutusan tahniah kepada Anwar selepas pengerusi Pakatan Harapan itu mengangkat sumpah sebagai perdana menteri baharu di Istana Negara pada Khamis (24 Nov).- BERNAMA


Jepun pertimbang bangunkan peluru berpandu sejauh 3,000 km- Laporan

TOKYO, 25 November- Jepun sedang mempertimbangkan untuk membangunkan peluru berpandu sehingga 3,000 kilometer (km), lapor Sputnik.Keupayaan maksimum peluru berpandu Jepun sekarang kira-kira 100 km, menurut akhbar Jepun The Mainichi memetik sumber pada Jumaat.Tokyo merancang untuk memajukan sistem peluru berpandu dengan meningkatkan keupayaannya sehingga 1,000 kilometer atau lebih sebagai sebahagian daripada usaha mengukuhkan kemampuan pertahanan negara. Kerajaan juga sedang mempertimbangkan untuk membangunkan peluru berpandu baharu termasuk peluru berpandu hipersonik dengan jarak 2,000 hingga 3,000 km. Pelancaran peluru berpandu itu merangkumi tiga peringkat, lapor The Mainichi.

Peringkat pertama, pelancaran peluru berpandu moden dengan jarak 1,000 kilometer ke atas Kepulauan Ryukyu (juga dikenali sebagai Kepulauan Nansei) sekitar 2026.Untuk peringkat kedua, peluru berpandu dengan jarak 2,000 kilometer dilancarkan ke arah Pulau Honshu, manakala kawasan berhampiran Gunung Fuji akan menjadi tapak pelancaran. Bagaimanapun, akhbar itu tidak menyatakan jangka masa bagi peringkat ini.Peringkat ketiga termasuk pelancaran peluru berpandu dengan jarak 3,000 kilometer ke atas Pulau Hokkaido pada pertengahan 2030, menurut laporan itu.Perdana Menteri Fumio Kishida berkata pada awal Oktober bahawa Tokyo akan mempertimbangkan setiap pilihan demi memastikan keselamatan rakyatnya termasuk kemungkinan melakukan serangan balas. Pihak berkuasa Jepun perlu menyediakan tiga dokumen keselamatan yang dikemas kini menjelang akhir tahun 2022: Strategi Keselamatan Negara, Garis Panduan Program Pertahanan Negara dan Program Pertahanan Jangka Sederhana.- BERNAMA


Pakistan lantik Asim Munir ketua baharu angkatan tentera

(Gambar edaran yang dikeluarkan oleh Jabatan Penerangan Akhbar Pakistan (PID) pada24 November 2022,menunjukkan Presiden Pakistan Arif Alvi (kanan) bertemu dengan Jeneral Syed Asim Munirdi Rumah Presiden di Islamabad/AFP)

ISLAMABAD, 25 November- Presiden Arif Alvi pada Khamis melantik Leftenan Jeneral Asim Munir sebagai ketua baharu angkatan tentera Pakistan, menurut kenyataan media Sekretariat Presiden, lapor Xinhua.Pelantikan berkenaan berkuat kuasa serta-merta dan beliau akan memulakan tugas pada 29 November 2022.Munir akan menggantikan Panglima Tentera Darat Jeneral Qamar Javed Bajwa yang akan bersara pada 29 November.Alvi turut melantik Leftenan Jeneral Sahir Shamshad Mirza yang dinaikkan pangkat sebagai Jeneral dan bakal menjadi pengerusi jawatankuasa ketua turus bersama berkuat kuasa 27 November..Syed Asim Munir akan menggantikan Jeneral Qamar Javed Bajwa, yang akan bersara bulan ini selepas berkhidmat sebagai ketua angkatan tentera sejak November 2016.Menteri Pertahanan Khawaja Muhammad Asif berkata, Presiden Arif Alvi menandatangani pencalonan kerajaan pada petang Khamis, menamatkan spekulasi berbulan-bulan mengenai siapa yang bakal memegang jawatan berkenaan.

(Gambar edaran yang dikeluarkan oleh Jabatan Penerangan Akhbar Pakistan (PID) pada 24 November 2022,menunjukkan Presiden Pakistan Arif Alvi (kiri) bertemu dengan Jeneral Syed Asim Munirdi Rumah Presiden di Islamabad/AFP)

“Ia adalah satu petanda baik bahawa perkara yang menyebabkan ketidaktentuan di Pakistan telah diselesaikan secara baik,” katanya.Tentera Pakistan, yang keenam terbesar di dunia, melakukan sekurang-kurangnya tiga kali mengambil alih kuasa sejak negara itu merdeka pada 1947, memerintah selama lebih tiga dekad.Walaupun dalam tempoh pemerintahan awam, ketua tentera telah lama dianggap mempunyai kuasa seperti raja sebenar dan pelantikan itu mempunyai kepentingan politik yang besar.Ketua tentera itu juga perlu menangani pelbagai ancaman keselamatan domestik daripada peningkatan militan, serta keseimbangan kuasa.Munir, yang paling kanan daripada enam pegawai yang dipertimbangkan untuk jawatan tertinggi, sebelum ini berkhidmat sebagai ketua biro perisikan Antara Perkhidmatan (ISI). -AFP


Dokumen tertera tandatangan Darwin cecah ratusan juta Dolar

LONDON, 25 November-Sehelai kertas yang ditandatangani Charles Darwin yang mempertahankan teori 'Evolusi' telah dilelong hari ini oleh syarikat lelong, Sotheby di New York.Kertas tersebut mampu dilelong dengan harga ratusan dolar menjadikannya antara manuskrip Darwin termahal ketika ini.Menurut Profesor John Van Wyhe, seorang penyelidik dan pengkaji yang mengumpul karya ilmiah Charles Darwin berkata kertas tersebut sangat unik kerana Darwin meletakkan petikan bersama tandatangannya.

(Ahli Sains dan Falsafah terkenal, Charles Darwin)

"Dia menyertakan petikan yang muncul dalam edisi ketiga On the Origin of Species," jelas pensyarah kanan di Universiti Nasional Singapura itu.

"Ia adalah petikan yang sangat digemari, kerana dia cuba menyatakan bahawa orang mungkin mendapati teorinya sukar dipercayai dan aneh, tetapi mereka mengatakan perkara yang sama tentang Newton dan graviti, dan tiada siapa yang meragui kewujudan graviti lagi", kata Van Whye.Charles Darwin tidak pernah menyimpan hasil kerjanya sepanjang hayatnya. Hanya sedikit sahaja hasil kerja miliknya yang berjaya ditemukan.Pada kebiasaannya, Charles Darwin hanya menurunkan tandatangan ringkas seperti "C Darwin" atau Ch Darwin".Adalah sesuatu yang jarang-jarang ditemui, Charles Darwin menulis nama penuhnya menerusi tulisan tangannya sendiri.-BBC


Lebih 15,000 individu hilang dalam peperangan di Ukraine

KIEV, 25 November- Lebih 15,000 orang telah hilang semasa perang di Ukraine, kata seorang pegawai di Suruhanjaya Antarabangsa mengenai Orang Hilang (ICMP)ICMP adalah sebuah organisasi yang berpangkalan di Hague, diwujudkan selepas perang Balkan pada 1990-an, membuka pejabat di Kiev pada Julai untuk membantu Ukraine mendokumentasikan dan mengesan orang yang hilang.Pengarah program ICMP Eropah, Matthew Holliday, berkata tidak jelas berapa ramai orang yang telah dipindahkan secara paksa, ditahan dalam tahanan di Rusia, masih hidup dan dipisahkan daripada ahli keluarga mereka, atau telah meninggal dunia dan telah dikebumikan dalam perkuburan sementara."Proses menyiasat orang yang hilang di Ukraine dijangka mengambil masa beberapa tahun walaupun selepas perang itu tamat", katanya kepada Reuters dalam satu temu bual.

(Lebih 15,000 orang telah hilang semasa perang di Ukraine/REUTERS)

Angka 15,000 tersebut merupakan anggaran dan mengambil kira bahawa di bandar pelabuhan Mariupol sahaja pihak berkuasa menganggarkan seramai 25,000 orang sama ada mati atau hilang."Jumlahnya sangat besar dan cabaran yang dihadapi oleh Ukraine adalah besar. Selain itu mereka juga sedang berperang melawan Persekutuan Rusia," katanya.Beliau berkata demikian selepas Presiden Ukraine Volodymyr Zelenskiy menuntut Pertubuhan Bangsa Bersatu menghukum Rusia kerana serangan udara ke atas infrastruktur awam, selepas serangan peluru berpandu yang menjejaskan bekalan elektrik bandar-bandar di Ukraine.Di Kiev, ICMP telah mula mengumpul sampel DNA dan meningkatkan kapasiti untuk mengesan individu yang hilang dan membantu pihak pendakwa dalam kes jenayah perang.- REUTERS


Jabatan kerajaan Britain diarah henti guna kamera pengawasan keluaran China

LONDON, 25 November- Jabatan kerajaan Britain diarah menghentikan penggunaan kamera pengawasan keluaran China di bangunan sensitif. Ini berikutan wujudnya kebimbangan berkaitan risiko keselamatan.Menteri Pejabat Kabinet, Oliver Dowden dalam satu kenyataan memaklumkan keputusan itu dibuat selepas semakan semula risiko keselamatan semasa dan akan datang berkaitan pemasangan sistem pengawasan visual di bangunan kerajaan.Arahan Britain itu terpakai kepada kamera yang dikeluarkan oleh syarikat yang tertakluk kepada undang-undang keselamatan China.Ini termasuk panduan untuk jabatan bagi memutuskan sambungan peranti sedemikian daripada rangkaian komputer utama, selain mempertimbangkan untuk terus menghentikan penggunaannya.Ia berlaku beberapa bulan selepas berpuluh-puluh penggubal undang-undang menyeru larangan penjualan dan penggunaan kamera keselamatan yang dibuat oleh Hikvision dan Dahua, dua firma China yang sebahagiannya milik kerajaan.Ini susulan kebimbangan mengenai produk syarikat itu yang dikaitkan dengan pelanggaran hak asasi manusia di China.

"Hikvision tidak boleh menghantar data daripada pengguna akhir kepada pihak ketiga, kami tidak menguruskan pangkalan data pengguna akhir, dan kami juga tidak menjual storan awan di UK," kata jurucakap syarikat.Bagaimanapun, Hikvision dalam satu kenyataan kepada Reuters menafikan dakwaan itu dan berkata syarikat itu akan terus berusaha untuk berhubung dengan pihak berkuasa British untuk mendapatkan pengesahan berkenaan perkara tersebut.Pejabat British Dahua belum memberikan sebarang maklum balas daripada Reuters yang meminta komen menerusi emel.Amerika Syarikat telah mengenakan sekatan perdagangan dan penggunaan untuk kamera yang dibuat oleh Hikvision, Dahua dan firma China yang lain."Majoriti badan awam Britain menggunakan kamera pengawasan yang dibuat oleh Hikvision atau Dahua", kata kumpulan advokasi kerahsiaan peribadi Big Brother Watch pada bulan Julai."Beberapa jabatan kerajaan termasuk kementerian dalam negeri dan perniagaan mempunyai kamera Hikvision yang kelihatan digunakan di hadapan bangunan mereka", kata kumpulan itu.-REUTERS


Banjir Makkah: Dua orang maut

RIYADH, 25 November- Sekurang-kurangnya dua orang maut dalam kejadian hujan lebat yang melanda barat Arab Saudi termasuk bandar Jeddah.

Menurut pegawai kerajaan, insiden itu memaksa banyak penerbangan ditangguhkan serta sekolah ditutup.“Dua kematian direkodkan setakat ini dan kami meminta orang ramai supaya tidak keluar rumah melainkan jika benar-benar perlu sahaja,” kata pentadbiran kota suci Mekah menerusi laman Twitter.Kota Makkah termasuk Jeddah, bandar kedua terbesar di Arab Saudi mempunyai kira-kira empat juta penduduk. Ia merupakan tempat bagi jutaan umat Islam dari seluruh dunia menunaikan ibadah haji dan umrah setiap tahun.Media kerajaan melaporkan jalan utama menghubungkan kedua-dua bandar tersebut dan sering digunakan oleh jemaah turut ditutup semasa hujan lebat semalam dan telah dibuka semula.Stesen penyiaran Al-Ekhbariya menyiarkan rakaman jemaah di Masjidil Haram, Makkah mengelilingi Kaabah, semasa hujan lebat.

(Hujan lebat menyebabkan banjir di Jeddah/AFP)

Sementara itu, rakaman video yang dimuat naik menerusi laman sosial menunjukkan jalan raya di Jeddah dipenuhi air dan menenggelamkan beberapa buah kenderaan.Pengendali Lapangan Terbang Antarabangsa King Abdulaziz berkata bahawa "disebabkan keadaan cuaca, beberapa penerbangan telah ditangguhkan" dan menggesa penumpang untuk menghubungi syarikat penerbangan untuk jadual terkini.Agensi akhbar rasmi Saudi melaporkan sekolah di bandar itu akan ditutup buat sementara waktu susulan ramalan hujan berterusan sepanjang hari. "Sekolah-sekolah juga ditutup di bandar berdekatan Rabigh dan Khulais "untuk memelihara keselamatan pelajar lelaki dan perempuan", kata SPA.Peperiksaan akhir sedang berlangsung di Arab Saudi. Bagaimanapun, sekolah telah ditutup di seluruh negara pada hari Rabu lalu selepas Raja Salman mengisytiharkan cuti berikutan kemenangan mengejut Arab Saudi menewaskan Argentina dalam Piala Dunia.Ribut hujan musim sejuk dan banjir berlaku hampir setiap tahun di Jeddah, di mana penduduk telah lama membuat aduan mengenai keadaan infrastruktur yang teruk.Pada tahun 2009, kejadian banjir di bandar itu telah menyebabkan 123 orang terkorban, manakala 2011 pula,  telah meragut 10 nyawa.-AFP


Jururawat di Britain adakan mogok terbesar Disember ini

(Perdana Menteri Britain melawat Hospital Universiti Croydon di selatan London pada 28 Oktober lalu/AFP)

LONDON, 25 November- Jururawat di Britain akan mengadakan mogok besar-besaran bulan depan.Mereka antaranya kakitangan kesihatan di England, Wales dan Ireland Utara. Kesemuanya dijangka akan keluar melakukan bantahan pada 15 dan 20 Disember.Tindakan tersebut selepas kerajaan menolak tawaran rundingan kesatuan Kolej Kejururawatan Diraja (RCN) yang menuntut kenaikan gaji.Ketua RCN, Pat Cullen berkata, menerusi pengundian awal bulan ini, lebih 300,000 ahlinya menyokong mengadakan mogok.

Sejak beberapa tahun lalu, RCN aktif memperjuangkan tuntutan kenaikan gaji bagi jururawat iaitu sebanyak lima peratus berikutan inflasi yang semakin meningkat di negara itu.Britain berdepan inflasi yang tinggi dan krisis kos sara hidup.Keadaan itu mendorong kakitangan sektor awam dan swasta lain menuntut kenaikan gaji berikutan harga barangan yang semakin meningkat.-AFP

(Jururawat di UK mahu adakan mogok terbesar pada Disember ini/AFP)


Isu Protokol Ireland Utara : Masih ada peluang untuk diselesaikan-Macron

PARIS, 25 November-Presiden Perancis, Emmanuel Macron dan Perdana menteri Micheal Martin percaya perbalahan antara London dan Ireland Utara berkaitan perdagangan pasca Brexit mampu diselesaikan secara baik menurut kenyataan yang dikeluarkan selepas pertemuan kedua-dua pemimpin.Ireland Utara yang berada dalam kebuntuan politik berikutan keengganannya berunding berkaitan Protokol Ireland Utara selepas United Kingdom (UK) meninggalkan Kesatuan Eropah.Ireland Utara merupakan satu-satunya wilayah UK yang bersempadanan dengan EU terpaksa kekal membuka sempadannya dibawah perjanjian damai 1998 yang mengakhiri keganasan selama tiga dekad.

(Presiden Perancis, Emmanuel Macron sedang menanti ketibaan Perdana Menteri, Micheal Martin/ AFP)

Menerusi kenyataan itu lagi, Perdana Menteri Ireland, Martin mengucapkan terima kasih kepada Presiden Perancis di atas sokongan dan sikap tidak berganjaknya terhadap Ireland berkaitan Brexit.

"Kedua-dua pemimpin bersetuju bagi melihat kepentingan perkongian bersama UK dan peluang penyelesaian menyelesaikan isu berkaitan protokol" menurut kenyataan itu yang dikeluarkan selepas mesyuarat di Istana Elysee.Pada 10 November lalu, Perdana Menteri Ireland, Micheal Martin telah bertemu Perdana Menteri Britain, Rishi Sunak yang melahirkan harapan bagi mengakhiri perbalahan kedua-dua negara.Protokol Ireland merupakan Perjanjian Brexit yang mengawal isu kastam dan imigresen antara UK , Ireland Utara dan EU merangkumi beberapa aspek perdagangan barangan antara Ireland Utara dan seluruh UK.Britain dan Kesatuan Eropah (EU) ketika ini sedang bertelagah mengenai peraturan perdagangan untuk Ireland Utara, dikenali sebagai Protokol Ireland Utara, yang telah dipersetujui di bawah perjanjian Brexit pada 2020.-AFP


Lebih 20,000 kematian direkodkan dibeberapa negara akibat gelombang haba

PARIS, 25 November- Lebih 20,000 kematian direkodkan akibat gelombang haba yang melanda dibeberapa negara seperti di Perancis, Jerman, Sepanyol dan Britain.Suhu yang mencecah hampir 40 darjah celcius itu merupakan suhu tertinggi pernah direkodkan.Penyelidik gelombang haba di Universiti Graz Austria Chloe Brimicombe berkata, gelombang kali ini dilihat paling memberi kesan sejak 2003. Gelombang haba pada 2003 menyebabkan lebih 70,000 kematian di seluruh Eropah, yang sebahagian besarnya di Perancis. Susulan itu, banyak negara melaksanakan langkah seperti sistem amaran awal, meminta orang ramai saling memeriksa antara sama lain dan membuka sekolah berhawa dingin.Katanya, langkah tersebut dan pelan tindakan yang berkaitan dijangka mengurangkan beberapa kesan gelombang haba pada tahun ini.

(Lebih 20,000 kematian direkodkan akibat gelombang haba di Perancis, Jerman, Sepanyol dan Britain/REUTERS)

"Bagaimanapun, angka kematian masih "lebih tinggi daripada yang dijangkakan. Saya menganggap ini...gelombang haba paling memberi kesan sejak 2003," katanya kepada Reuters.Gelombang haba boleh membunuh yang menyebabkan strok haba, yang merosakkan otak, buah pinggang dan organ lain, tetapi ia juga boleh mencetuskan keadaan lain seperti serangan jantung atau masalah pernafasan.Perancis melaporkan lebih 10,000 kematian secara keseluruhan.Manakala, jumlah kematian di England dan Wales mencecah 3,300 orang, Sepanyol dan Jerman pula melaporkan lebih 4,500 kematian.-REUTERS


Gempa bumi di Cianjur, Indonesia giat salur bantuan, operasi menyelamat

CIANJUR, 25 November- Pihak berkuasa Indonesia sedang giat menyalurkan bantuan kepada beribu-ribu orang yang kehilangan tempat tinggal akibat gempa bumi di Jawa Barat.Kawasan pergunungan yang curam menyukarkan usaha mencari dan menyelamat, ditambah cuaca hujan serta gegaran susulan.Gempa bumi berukuran 5.6 pada skala Richter Isnin lalu di bandar Cianjur, kira-kira 75 km (50 batu) di selatan ibu kota Jakarta, mengorbankan sekurang-kurangnya 272 orang dan menyebabkan beribu-ribu orang berlindung di dalam khemah serta mengalami kekurangan bekalan ubat-ubatan.Ketua Agensi Mitigasi Bencana, Suharyanto berkata ramai yang belum menerima bantuan dan hampir 5,000 sukarelawan dikerahkan untuk membantu mengagihkan bekalan makanan serta keperluan lain.

(Operasi menyelamat mangsa yang terlibat dalam kejadian gempa bumi di Cianjur, Indonesia/REUTERS)

Katanya, pengagihan bantuan semakin baik apabila sekatan jalan raya semakin berkurangan.Mereka yang terselamat, termasuk warga emas dan kanak-kanak berkumpul di dalam khemah tentera yang terletak agak jauh dari kampung yang terjejas dan juga beratur untuk mendapatkan bantuan daripada sukarelawan.Di kampung Sukamanah, penduduk berkata mereka terpaksa mencatu makanan dan kekurangan bekalan untuk kanak-kanak, termasuk ubat-ubatan, lampin dan susu.Sementara itu, Presiden Indonesia Joko Widodo melawat tapak gempa bumi untuk kali kedua semalam.Beliau berkata operasi memindahkan orang ramai dan mengagihkan bantuan adalah menjadi keutamaan.Pihak berkuasa sedang giat menyalurkan bantuan mangsa yang terlibat."Di pusat perlindungan itu, terdapat ramai kanak-kanak, orang tua yang mula sakit," kata mangsa yang terselamat, Yosa Sukma Permana.Dalam pada itu, agensi meteorologi dan geofizik Indonesia memaklumkan gegaran susulan dijangka stabil dalam tempoh minggu depan.

Namun memberi amaran tanah runtuh dan banjir akibat musim hujan.-REUTERS


Jangkitan COVID-19 tinggi di China, undang keresahan penduduk

BEIJING, 25 November - China merekodkan jangkitan COVID-19 yang tinggi pada Khamis.Tindakan menutup keseluruhan bandar, ujian besar-besaran dan beberapa sekatan lain mencetuskan kekecewaan penduduk, kerana menjejaskan keadaan ekonomi negara itu.Penularan semula virus itu, menimbulkan keraguan para pelabur terhadap China.Sekatan itu menjejaskan penduduk yang terpaksa berkurung serta pengeluaran di kilang-kilang juga terhad."Berapa ramai orang yang mempunyai simpanan untuk menyokong mereka jika keadaan terus terhenti?" tanya seorang lelaki Beijing bernama Wang yang merupakan pengurus di sebuah firma asing.Sepankang jalan di Chaoyang iaitu daerah paling ramai penduduk di ibu negara, semakin kosong minggu ini.Broker Nomura mengurangkan unjuran KDNK China untuk suku keempat kepada 2.4% tahun ke tahun daripada 2.8%, dan mengurangkan ramalannya untuk pertumbuhan setahun penuh kepada 2.8% daripada 2.9%, yang jauh di bawah sasaran rasmi China iaitu kira-kira 5.5 % tahun ini.

Kami percaya pembukaan semula masih berkemungkinan merupakan proses yang berpanjangan dengan kos yang tinggi," tulis Nomura, turut menurunkan unjuran pertumbuhan KDNK China untuk tahun depan kepada 4.0% daripada 4.3%. - REUTERS


Pelantikan Anwar sebagai PM ke-10 dapat perhatian media antarabangsa

(BBC memilih tajuk “Anwar Ibrahim sworn in as Malaysian PM after post-election deadlock” menceritakan perjuangan politik Datuk Seri Anwar Ibrahim dalam tempoh lebih 20 tahun dan kebangkitannya ke jawatan tertinggi negara itu)

KUALA LUMPUR, 24 November - Pelantikan Pengerusi Pakatan Harapan, Datuk Seri Anwar Ibrahim hari ini sebagai Perdana Menteri ke-10 negara siang tadi mengakhir kemelut politik negara pasca Pilihan Raya Umum ke-15 (PRU15).Bukan sahaja menjadi tumpuan media tanah air malah proses pelantikan tersebut turut mendapat liputan meluas media antarabangsa.Pelantikan Perdana Menteri ke-10 itu menjadi antara berita utama disiarkan BBC, CNN, Xinhua, CGTN, dan Nikkei Asia.Ia turut mendapat perhatian agensi berita Antara Indonesia, CNA Singapura. Reuters dan Al Jazeera dan beberapa agensi media antarabangsa lain.Memfokuskan laporan pelantikan sebagai penamat kemelut parlimen tergantung pasca keputusan PRU15, liputan turut merumuskan perjuangan politik Datuk Seri Anwar selama lebih 24 tahun membuahkan hasil.

(Reuters menyiarkan sekurang-kurangnya empat berita berkaitan pelantikan Anwar ke jawatan Perdana Menteri dengan yang pertama bertajuk "Anwar Ibrahim's long road to prime minister of Malaysia")

BBC memilih tajuk “Anwar Ibrahim sworn in as Malaysian PM after post-election deadlock” menceritakan perjuangan politik Anwar dalam tempoh lebih 20 tahun dan kebangkitannya ke jawatan tertinggi negara itu.Reuters pula menyiarkan sekurang-kurangnya empat berita berkaitan pelantikan Anwar ke jawatan Perdana Menteri dengan yang pertama bertajuk "Anwar Ibrahim's long road to prime minister of Malaysia".Sementara itu, CNA Singapura menyiarkan ulasan oleh pemerhati politik James Chin bertajuk: "Snap Insight: Anwar finally becomes Malaysia PM” memfokuskan kejayaan Perdana Menteri baharu itu bergantung kepada siapa yang beliau lantik dalam kabinetnya.Laporan itu juga meramalkan Anwar dan pentadbirannya bakal berdepan tugas berat dalam membina semula ekonomi negara.Anwar, 75 tahun, dilantik Perdana Menteri Malaysia ke-10 oleh Seri Paduka Baginda Yang-Pertuan Agong Al-Sultan Abdullah Ri’ayatuddin Al-Mustafa Billah Shah selepas mempengerusikan mesyuarat khas Majlis Raja-Raja Melayu di Istana Negara siang tadi.


Demam campak kini menjadi ancaman dunia, kurang vaksinasi

(Ketua Pertubuhan Kesihatan Sedunia (WHO), Patrick O'Connor)

GENEVA, 24 November - Dunia kini menghadapi ancaman penyakit demam campak disebabkan pandemik COVID-19 yang menjejaskan pemantauan serta program suntikan vaksin bagi melindungi penduduk daripada penyakit itu.Perkara itu dinyatakan Pertubuhan Kesihatan Sedunia (WHO) dan Pusat Kawalan dan Pencegahan Penyakit (CDC).Demam campak adalah antara penyakit yang paling mudah berjangkit.Namun, bagi mengurangkan kes jangkitan, 95% liputan vaksinasi diperlukan sekali gus mencegah penyakit itu daripada terus menular dalam masyarakat.

Menurut WHO, hampir 40 juta kanak-kanak di seluruh dunia terlepas dos vaksin campak pada tahun lalu dan jumlah itu adalah paling tinggi pernah direkodkan.

Perkara itu disebabkan beberapa halangan atau sekatan ketika pandemik COVID-19. Meskipun kes demam campak belum lagi naik mendadak berbanding tahun-tahun sebelumnya, ketua WHO, Patrick O'Connor berkata tindakan segera harus dilakukan.


Gempa bumi Turkiye: Tiada rakyat Malaysia terlibat

(Antara bangunan yang terjejas akibat gempa bumi yang berlaku di wilayah Duzce di barat lautTurkiye/AFP)

PUTRAJAYA, 24 November - Tiada rakyat Malaysia setakat ini terlibat dalam kejadian gempa bumi kuat yang melanda wilayah Duzce di barat laut Turkiye pada awal Rabu.Menurut Kementerian Luar dalam satu kenyataan, Kedutaan Besar Malaysia di Ankara dan Konsulat Jeneral Malaysia di Istanbul akan terus memantau keadaan dan akan sentiasa berhubung dengan pihak berkuasa tempatan untuk mendapatkan maklumat terkini.Sementara itu, Malaysia mengucapkan takziah dan simpati kepada kerajaan dan rakyat Turkiye serta mereka yang terjejas akibat gempa bumi berukuran 5.9 pada skala Richter itu.

(Antara bangunan yang terjejas akibat gempa bumi yang berlaku di wilayah Duzce di barat laut Turkiye/AFP)

Seramai 93 mangsa dilaporkan cedera dan menyebabkan kerosakan teruk pada infrastruktur.Warganegara Malaysia di Turkiye khususnya di Duzce dinasihatkan supaya mengambil langkah berjaga-jaga dan sentiasa mengikuti perkembangan terkini serta mematuhi nasihat pihak berkuasa tempatan.Rakyat Malaysia di Turkiye juga dikehendaki mendaftar dengan Kedutaan Besar Malaysia di Ankara atau Konsulat Jeneral Malaysia di Istanbul.


Gempa bumi Indonesia: Penduduk terselamat mohon bantuan makanan dan minuman

(Presiden Indonesia, Joko Widodo meluangkan masa bertanya khabar mangsa yang terselamat dari gempa bumi di Cianjur/AFP)

CIANJUR, 24 November - Penduduk yang terselamat daripada gempa bumi Indonesia yang meragut lebih 271 nyawa, memohon bantuan makanan dan minuman.Manakala pasukan penyelamat terus bertungkus lumus menjalankan operasi pencarian meskipun harapan untuk menemui mangsa yang terselamat, semakin tipis.Rayuan bantuan dibuat selepas pihak berkuasa memberi amaran sisa daripada tanah runtuh itu perlu dibersihkan sebelum hujan lebat yang diramal berlaku dalam tempoh beberapa minggu akan datang.Kerajaan Indonesia sudah menghantar khemah dan bekalan keperluan lain ke Cianjur untuk mangsa yang hilang tempat tinggal.Namun, ada penduduk merayu kerajaan supaya menghantar lebih banyak bantuan kerana jumlahnya tidak mencukupi.Dalam pada itu, gerakan mencari kira-kira 40 mangsa gempa masih diteruskan, namun harapan untuk menemui mangsa hidup semakin tipis.Hujan lebat dan ancaman tanah runtuh menyukarkan lagi usaha pasukan penyelamat untuk menemui mangsa yang dipercayai terperangkap di bawah timbunan.Usaha menyelamat kini tertumpu di Cugenang,lokasi paling teruk terjejas di mana sekurang-kurangnya sebuah kampung dipercayai tertimbus di bawah runtuhan.Pihak berkuasa Indonesia juga berusaha membawa masuk lebih banyak jentera berat bagi membersihkan tanah-tanah runtuh.Malah, helikopter juga dikerahkan membawa makanan dan minuman ke dua kampung yang tidak dapat dimasuki kenderaan.Di hospital di Cianjur, mangsa dirawat dalam khemah di luar hospital itu berikutan terdapat lebih 170 gegaran susulan termasuk gempa dengan kekuatan 3.9 skala Richter dikesan.Menteri Kesihatan Indonesia, Budi Gunadi Sadikin berkata, wujud keperluan mendesak untuk bantuan tambahan bagi merawat pesakit di hospital yang musnah akibat gempa

(Pasukan penyelamat berusaha mengeluarkan seorang kanak-kanak lelaki dari runtuhan pada hari ketiga pencarian/AFP)

Sementara itu, pasukan penyelamat berjaya mengeluarkan seorang kanak-kanak lelaki dari runtuhan pada hari ketiga pencarian.Azka, lima tahun antara yang terselamat dalam gempa bumi maut itu yang melanda wilayah Jawa Barat pada petang Isnin.Dalam satu video yang disiarkan oleh jabatan bomba tempatan, budak lelaki itu kelihatan sedar dan tenang ketika dia diangkat dari bawah runtuhan.Ketika gempa, Azka dilapor sedang menonton televisyen di rumahnya yang ketika itu terdapat lima ahli keluarga yang lain.Selain Azka, datuk dan adik lelakinya turut selamat.


180 gempa susulan direkodkan di barat laut Turkiye

(Penduduk berada di jalanan selepas gempa bumi/AFP)

ANKARA, 24 November- Sebanyak 180 gegaran susulan direkodkan di barat laut Turkiye selepas gempa bumi kuat 5.9 pada skala Richter melanda kawasan itu pada Rabu, menurut agensi bencana negara itu.Gempa susulan terkuat direkodkan berukuran 4.3 pada skala Richter lapor Agensi Anadolu memetik Pihak Berkuasa Pengurusan Bencana dan Kecemasan (AFAD).AFAD memaklumkan seramai 16 daripada 93 mangsa yang cedera masih dirawat di hospital, dan 2,580 kakitangan AFAD serta 471 aset dikerah ke wilayah itu.Gempa bumi berlaku pada 4.08 pagi waktu tempatan (9.08 pagi Waktu Malaysia) yang berpusat di daerah Golyaka di barat laut Duzce.Gempa itu berlaku pada kedalaman 6.81 kilometer (4.2 batu).

(Sebanyak 180 gegaran susulan direkodkan di barat laut Turkiye selepas gempa bumi kuat 5.9 pada skala Richter melanda kawasan itu pada Rabu, menurut agensi bencana negara itu/AFP)

Gegaran turut dirasai di Istanbul dan kawasan lain, termasuk barat laut Bolu, Sakarya, Kocaeli, Bursa, Bilecik dan wilayah Izmir dan Kutahya barat, serta ibu kota Ankara.Pada 1999, Duzce dilanda gempa bumi berukuran 7.2 pada skala Richter yang berlangsung selama 30 saat, mengorbankan 710 nyawa dan mencederakan 2,679 yang lain. - BERNAMA


Pihak berkuasa Thailand kenal pasti suspek terlibat letupan bom kereta di Narathiwat

(Komander Tentera Bahagian Ke-4 Leftenan Jeneral Santi Sakuntanark melawat mangsa yang cedera di Hospital Narathiwat Rajanagarindra di daerah Muang/AFP)

NARATHIWAT, 23 November- Pihak Berkuasa Thailand telah mengenalpasti empat orang suspek yang terlibat dalam insiden letupan bom kereta yang menyebabkan seorang pegawai polis maut, manakala lebih 40 orang cedera di perkarangan kuarters polis di Narathiwat, selatan Thailand pada Selasa.Komander Tentera Bahagian Ke-4 Leftenan Jeneral Santi Sakuntanark berkata siasatan awal mendapati kumpulan yang mendalangi letupan itu aktif di Tak Bai, Sungai Kolok dan Muang di Narathiwat.Beliau berkata pihak polis sedang menjejaki wanita berusia 32 tahun dari Yaring, Pattani yang merupakan pemilik pikap yang digunakan dalam letupan bom di perkarangan kuarters polis untuk membantu siasatan.“Wanita itu akan dipanggil untuk memberi keterangan bagi membantu siasatan,” katanya kepada pemberita selepas meninjau di lokasi letupan bom kereta di Daerah Muang, Narathiwat hari ini.Insiden kira-kira 12.45 petang (waktu tempatan) pada Selasa, sebutir bom buatan sendiri antara 80 hingga 100 kilogram dipasang dalam sebuah pikap dan diletupkan di perkarangan kuarters polis. Kuarters dua tingkat itu menempatkan 70 keluarga anggota dan pegawai polis.Rakaman sistem televisyen litar tertutup (CCTV) mendapati seorang lelaki memandu sebuah pikap ke tempat letak kereta di pekarangan kuaters polis sebelum beredar dari kawasan itu dengan menaiki sebuah motosikal.

(Ketua Polis Daerah Narathiwat, Kolonel Jeffrey Salaimankul, berkata letupan itu turut mengakibatkan bangunan kuaters dan kenderaan polis serta orang awam mengalami kerosakan.

(Ketua Polis Daerah Narathiwat, Kolonel Jeffrey Salaimankul, berkata letupan itu turut mengakibatkan bangunankuatersdan kenderaan polis serta orang awam mengalami kerosakan/AFP)

Tidak lama kemudian, bom tersebut meletup dan letupan itu menyebabkan bangunan dan kenderaan di tempat letak kereta berhampiran kuarters polis berkenaan terbakar dan mengalami kerosakan teruk.Setakat ini, Hospital  Narathiwat Rajanagarindra menyatakan 43 orang telah menerima rawatan di hospital termasuk tiga kanak-kanak berusia antara 10 bulan dan 11 tahun.Sehingga 6 petang (waktu tempatan), 10 orang masih menerima rawatan di hospital manakala lain dibenarkan pulang ke rumah masing-masing.Sementara itu, Timbalan Komander  Tentera Bahagian Ke-4, Mej Jen Pramote Prom-in berkata pasukan keselamatan mempertingkatkan kawalan keselamatan di Narathiwat termasuk mengadakan sekatan jalan untuk menjejaki suspek yang terlibat dalam  letupan bom.“Setakat ini, pihak berkuasa masih menyiasat motif serangan kali ini,” katanya. -BERNAMA


China laksana perintah berkurung susulan protes di kilang iPhone

(Pekerja di kilang iphone Foxconn di Zhengzhou bertempur dengan polis dan petugas kesihatanyang memakai sut PPE/AFP)

BEIJING, 24 November- Kerajaan China mengarahkan pelaksanaan perintah berkurung di beberapa daerah di Zhengzhou, yang juga lokasi utama menempatkan kilang pengeluaran iPhone, selepas tindakan keganasan membabitkan penunjuk perasaan dengan pihak polis di premis berkenaan.Penduduk di pusat bandar Zhenghzhou tidak boleh meninggalkan kawasan itu melainkan ujian saringan mereka didapati negatif dan mendapat kebenaran pihak berkuasa.Kerajaan tempatan turut berkata, penduduk dinasihatkan tidak meninggalkan kediaman masing-masing, melainkan jika ada keperluan penting.Sekatan yang dijadualkan selama lima hari mulai tengah malam esok menjejaskan lebih 6 juta orang, atau kira-kira separuh daripada penduduk bandar di wilayah tengah China.Notis kerajaan yang dikeluarkan semalam turut mengarahkan penduduk di lapan daerah menjalani ujian saringan setiap hari sepanjang tempoh perintah berkurung berkenaan.Arahan itu dikeluarkan selepas protes dengan tindakan berunsur keganasan tercetus di kompleks kilang iPhone di bandar itu.Kilang itu, yang dimiliki oleh syarikat teknologi gergasi Taiwan, Foxconn, berdepan sekatan COVID-19 selama lebih sebulan di tengah-tengah peningkatan kes di asrama pekerjanya.Rakaman video yang disiarkan bulan lalu menunjukkan kumpulan pekerja yang panik dan melarikan diri dari kilang dengan berjalan kaki berikutan dakwaan keadaan buruk di premis itu.Sementara itu, kerajaan Zhengzou berkata, penularan wabak COVID-19 di bandar itu 'masih teruk dan rumit'.

(Pekerja di kilang iphone Foxconn di Zhengzhou bertempur dengan polis dan petugas kesihatan yang memakai sut PPE/AFP)

Untuk rekod, kilang utama iPhone di sini berdepan kekecohan susulan rasa puas hati pekerjanya terhadap langkah ketat membendung penularan COVID-19.Sebelum ini, Foxconn yang juga pengeluar iPhone terbesar di Taiwan memaklumkan pengeluarannya terjejas dan berusaha mengatasi masalah itu.Kesan ke atas pengeluaran produk itu berlaku di tengah-tengah waktu puncak pengeluaran produk elektronik itu menjelang musim cuti akhir tahun.Jumlah harian kes COVID-19 di negara itu mencecah angka tertinggi semalam, iaitu 31,454 kes tempatan, ia agak kecil berbanding dengan 1.4 bilion penduduk China tetapi melebihi kemuncak yang dicatatkan pada pertengahan April lalu ketika Shanghai menguatkuasakan peritnah berkurung.Zhengzhou merekodkan 675 kes baharu COVID-19 hari ini, sebahagian besarnya, tidak bergejala. - AFP


TAP Air Portugal batal 360 penerbangan akibat mogok

LISBON, 24 November- Syarikat penerbangan Portugis TAP memaklumkan pada Rabu bahawa pihaknya akan membatalkan 360 penerbangan yang dijadualkan dari 8-9 Disember kerana mogok oleh Kesatuan Kebangsaan Kakitangan Penerbangan (SNPVAC).Keputusan itu dibuat bagi mengelakkan "ketidakpastian buat pelanggan", menurut syarikat penerbangan itu dalam satu kenyataan. Pembatalan penerbangan itu dianggar membabitkan kerugian sekitar €8 juta (AS$8.3 juta), lapor Xinhua.

(Pembatalan penerbangan itu dianggar membabitkan kerugian sekitar €8 juta (AS$8.3 juta), lapor Xinhua/FOTO FB TAP Air Portugal)

"Keputusan ini akan mendatangkan kos yang besar kepada TAP, tetapi ia adalah keputusan yang tepat bagi melindungi penumpang kami," menurut syarikat penerbangan itu.TAP akan cuba mencari penyelesaian terbaik  meminimumkan kesulitan.

Anggota yang dikaitkan dengan SNPVAC mengumumkan mogok, sambil berkata "ketidakpuasan hati, penentangan dan rasa tidak selesa" dalam kalangan pekerja disebabkan rancangan penstrukturan semula TAP, termasuk isu pemotongan gaji antara lain. -BERNAMA


Vaksin campak: Hampir 40 juta kanak-kanak terlepas suntikan pada 2021

(Pada 2021, hanya 81 peratus kanak-kanak di seluruh dunia menerima dos pertama mereka dan 71 peratus menerima dos kedua/AFP)

WASHINGTON, 24 November- Hampir 40 juta kanak-kanak di seluruh dunia terlepas dos vaksin campak pada tahun lalu dengan jumlah itu adalah yang tertinggi pernah direkodkan.Ia berdasarkan laporan terbaru yang mendapati tahap imunisasi gagal dipulihkan susulan gangguan disebabkan pandemik COVID-19.Penyelidikan itu yang diterbitkan bersama oleh Pertubuhan Kesihatan Sedunia (WHO) dan Pusat Kawalan dan Pencegahan Penyakit (CDC) Amerika Syarikat (AS), mendedahkan kadar penurunan yang dicatatkan sebagai halangan besar dalam menghapuskan penyakit yang boleh membawa maut itu.Setiausaha Agung WHO, Tedros Adhanom Ghebreyesus memberitahu pembangunan dan penggunaan vaksin COVID-19 menyebabkan program imunisasi rutin terjejas teruk dan mengundang risiko kepada jutaan orang."Mengembalikan program imunisasi adalah sangat kritikal. Di sebalik setiap statistik dalam laporan ini, kanak-kanak berisiko menghidap penyakit yang boleh dicegah," katanya dalam satu kenyataan.Menurut laporan itu, 25 juta kanak-kanak terlepas dos campak pertama mereka manakala 14.7 juta kanak-kanak lagi gagal mendapatkan dos kedua.Demam campak boleh dicegah sepenuhnya melalui vaksinasi.Namun, disebabkan penularannya berlaku sangat pantas, dianggarkan 95 peratus daripada populasi perlu diberi vaksin dengan dua atau lebih dos untuk mewujudkan imuniti berkelompok.Pada 2021, hanya 81 peratus kanak-kanak di seluruh dunia menerima dos pertama mereka dan 71 peratus menerima dos kedua.Ia adalah kadar liputan global terendah bagi dos pertama sejak 2008.

(25 juta kanak-kanak terlepas dos campak pertama mereka manakala 14.7 juta kanak-kanak laggagal mendapatkan dos kedua/AFP)

Lima negara dengan bilangan bayi tertinggi tidak menerima dos pertama mereka adalah Nigeria, India, Congo, Ethiopia dan Indonesia.Tiada wilayah WHO yang mencapai dan mengekalkan penghapusan campak, dengan virus itu boleh merebak secara pantas merentas sempadan.Sejak 2016, sepuluh negara yang telah menghapuskan campak sebelum ini berdepan penularan semula wabak berkenaan.Untuk rekod, demam campak adalah penyakit virus yang berjangkit, ia adakalanya boleh membawa kepada komplikasi kesihatan yang serius, termasuk jangkitan paru-paru dan otak.Selain itu, dilaporkan antara satu dan tiga daripada setiap 1,000 orang kanak-kanak mati akibat komplikasi pernafasan dan neurologi. - AFP


Enam maut tembakan di pasar raya Walmart

(Siasatan awal mendapati insiden berlaku di bilik kakitangan pasar raya Walmart di Chesapeake/REUTERS)

CHESAPEAKE, 24 November- Sekurang-kurangnya enam kakitangan sebuah pasar raya maut manakala enam lagi cedera dalam insiden tembakan di Virginia, Amerika Syarikat (AS) pada Rabu.Menurut polis, siasatan awal mendapati insiden berlaku di bilik kakitangan pasar raya Walmart di Chesapeake.Tambahnya suspek, yang juga seorang kakitangan di pasar raya itu, membunuh diri selepas kejadian.Ketika ini punca kejadian masih disiasat dan polis tidak mengesan suspek lain terlibat dalam insiden tersebut.Suspek dikenal pasti sebagai Andre Bing, 31, melakukan serangan tersebut menggunakan sepucuk pistol.Menurut Walmart, Bing merupakan ketua pasukan petugas malam yang bekerja di pasar raya itu sejak tahun 2010."Kami kini menumpukan segala usaha kami terhadap ahli keluarga serta rakan mangsa," kata syarikat itu dalam satu kenyataan.Dua daripada enam mangsa cedera, dilaporkan dalam keadaan kritikal manakala seorang lagi dalam keadaan stabil.Menurut saksi yang juga salah seorang pekerja di pasar raya berkenaan, Bing menembak ke arah sekumpulan kakitangan di bilik rehat menjelang syif malam."Saya baru sahaja melihat tiga rakan sekerja saya dibunuh di hadapan saya," kata saksi berkenaan.

(Polis mengawal tempat kejadian selepas kejadin tembakan di pasar raya Walmart,Chesapeake pada Rabu/REUTERS)

Polis Chesapeake mengenal pasti mangsa yang maut sebagai Brian Pendleton, 38, Kellie Pyle, 52, Lorenzo Gamble, 43, dan Randy Blevins, 70, semuanya dari Chesapeake, dan Tyneka Johnson, 38, selain seorang remaja berumur 16 tahun yang namanya dirahsiakan kerana masih di bawah umur.Pihak berkuasa berkata mereka masih menyiasat apa yang mungkin mendorong Bing, melakukan tembakan berkenaan."Waran bagi membolehkan pihak polis menggeledah rumah suspek akan dikeluarkan."Siasatan terperinci berhubung latar belakang penembak dan apa yang mungkin mendorong penembakan itu akan dilakukan lebih lanjut," menurut kenyataan polis.-REUTERS


Isu plat nombor kenderaan, Kosovo dan Serbia setuju redakan konflik

BRUSSELS, 14 November- Kosovo dan Serbia bersetuju bagi meredakan ketegangan berkaitan isu plat nombor kenderaan menurut Ketua Polisi Luar Kesatuan Eropah (EU), Josep Borrell."Sangat berbesar hati mengumumkan bahawa ketua perunding Kosovo dan Serbia di bawah seliaan EU bersetuju bagi meredakan ketegangan", seperti tertulis di Twitternya.Borrell berkata Serbia dan Kosovo yang mengisytiharkan kemerdekaan daripada Serbia pada tahun 2008 kini fokus kepada cadangan EU bagi memulihkan hubungan kedua-dua negara.

Ketegangan memuncak apabila penduduk etnik Serb yang tinggal di wilayah Kosovo mendakwa bakal didenda sekiranya mereka tidak bertukar nombor plat kenderaan mengikut pendaftaran wilayah berkenaan.Perdana Menteri Kosovo, Albin Kurti bertegas bagi meneruskan rancangan terbabit sebelum memustukan bagi menghentikan tindakan berkenaan setelah mendapat tekanan daripada Amerika Syarikat (AS).Pertikaian plat kereta berlaku pada bulan ini apabila etnik Serb meletak jawatan secara beramai-ramai daripada institusi awam.


Vaksin MVA-BN 78% berkesan cegah cacar monyet

MANAMA, 23 November- Agensi Keselamatan Kesihatan Britain mengesahkan vaksin cacar MVA-BN, mempunyai 78% keberkesanan mencegah cacar monyet.Analisis terbaharu vaksin itu juga, menawarkan perlindungan dengan hanya satu dos.Dapatan itu berasaskan analisis terhadap 363 kes cacar monyet antara Julai dan November di England.

(Vaksin Cacar MVA-BN /Foto Bio World Med Tech)

Pengarah Perkhidmatan Kesihatan Kebangsaan, NHS Britain bagi vaksinasi dan saringan, Steve Russell berkata, lebih 55,000 dos vaksin telah diberikan di England.

Sehingga kini, negara itu mencatatkan hampir 4,000 kes jangkitan cacar monyet.


Taliban pasang 400 pembesar suara galak rakyat solat jemaah

KABUL, 24 November- Sebanyak 400 pembesar suara dipasang di ibu negara Afghanistan untuk menggalakkan orang ramai mendirikan solat berjemaah.Menurut pihak kerajaan, ratusan kedai kosong dan bangunan lain yang tidak digunakan juga diubah suai menjadi masjid.Sejak kembali berkuasa pada Ogos tahun lalu, Taliban secara beransur-ansur memperkenalkan peraturan mengikut undang-undang syariah Islam.

(Masjid di Kabul yang dilengkapi dengan pembesar suara /AFP)

Awal bulan ini, pemimpin tertinggi, Hibatullah Akhundzada mengarahkan hakim untuk menguatkuasakan sepenuhnya aspek undang-undang Islam termasuk hukum hudud seperti rejam dan sebatan.

Media tempatan juga melaporkan kementerian mengarahkan kedai-kedai di bahagian tertentu di ibu negara ditutup ketika solat Jumaat. Awal bulan ini, pemimpin agung Taliban, Hibatullah Akhundzada mengarahkan mahkamah agar melaksanakan undang-undang Islam termasuk hukuman di khalayak ramai, rejam dan memotong tangan bagi jenayah mencuri.-AFP


Mahkamah Agung UK bakal putuskan keabsahan pengundian kemerdekaan Scotland

LONDON, 23 November-Mahkamah Agung United Kingdom bakal membuat keputusan sama ada Parlimen Scotland boleh mengadakan pungutan suara atau referendum menuntut kemerdekaan dari United Kingdom (UK) kali ke-2, tanpa persetujuan daripada London.Kerajaan UK yang menyelia hal ehwal perlembagaan negara berulang kali enggan memberikan Edinburgh kuasa bagi mengadakan referendum.Ini termasuklah referendum kali terakhir yang dilaksanakan pada tahun 2014 menyaksikan 55% penduduk Scotland menolak kemerdekaan.Menteri Pertama Scotland, Nicola Sturgeon dan partinya, Parti National Scotland (SNP) berkata kini terdapat satu mandat yang tidak boleh disangkal bagi membolehkan referendum dijalankan memandangkan UK telah pun keluar daripada Kesatuan Eropah (EU).

Pada perbicaraan di Mahkamah Agung UK bulan lalu, peguam kerajaan di London berhujah bahawa kerajaan Scotland tidak boleh membuat keputusan untuk mengadakan referendum sendiri.

Peguam kerajaan Scotland mahu kuasa parlimen diserahkan kepada Edinburgh jika London mahu terus menghalang referendum kemerdekaan yang dituntut.Penasihat Undang-Undang Diraja, Dorothy Bain, berkata kemerdekaan Scotland adalah sesuatu yang penting dalam politik Scotland.Kerajaan Scotland sedang berusaha bagi mewujudkan kerangka undang-undangnya sendiri untuk satu lagi referendum, dengan alasan bahawa "hak untuk menentukan nasib sendiri adalah hak asasi dan tidak boleh diketepikan", kata Bain.Stephen Tierney, seorang profesor teori perlembagaan di Universiti Edinburgh, menulis dalam blog baru-baru ini mengenai tawaran Scotland untuk menggubal undang-undang bagi mengadakan referendum baharu akan "kemungkinan besar" diisytiharkan diluar bidang kuasa.

Sekiranya itu berlaku, Menteri Pertama Scotland, Nicola Sturgeon telah berjanji untuk membuat pilihan raya umum UK akan datang, yang dijadualkan selewat-lewatnya pada Januari 2025.-AFP


Kakitangan penjara Uganda dilarang  guna telefon bimbit semasa Piala Dunia berlangsung

KAMPALA, 23 November-Gara-gara bimbang banduan melarikan diri, kerajaan Uganda telah melarang kakitangan penjaranya menggunakan telefon bimbit semasa kejohanan Piala Dunia di Qatar.

Tindakan tersebut terpaksa dibuat kerana wujud kebimbangan banduan-banduan mungkin akan mengekploitasi kejohanan tersebut bagi mengambil peluang melarikan diri."Keseronokan kejohanan Piala Dunia di Qatar mungkin akan mengakibatkan tahanan mengambil peluang melarikan diri", kata Pesuruhjaya Penjara, Frank Mayanja Baine dalam satu kenyataan.

(Foto banduan sedang menanti makan malam di Penjara Uganda / Prison Photography)

Menurut Baine, kakitangan penjara diarah mempertingkatkan kawalan keselamatan terhadap banduan-banduan khususnya ketika aktiviti menonton bola sepak.

"Kakitangan tidak boleh melaporkan diri dengan telefon, kerana mereka mengganggu perhatian dan mengganggu tahap kewaspadaan," kata Baine.Isu banduan melarikan diri di Uganda merupakan perkara biasa di negara tersebut.Pada September 2007, lebih 200 banduan melarikan diri dari penjara di timur laut wilayah Karamoja.Untuk rekod, terdapat 6,000 banduan di seluruh Uganda.


Gempa bumi melanda barat laut Turki - USGS

ISTANBUL, 23 November - Gempa bumi berukuran 6.1 magnitud melanda barat laut Turki pada awal pagi Rabu, kata Kajian Geologi AS.Gegaran cetek itu melanda kira-kira 170 kilometer timur Istanbul, bandar terbesar di negara itu, menurut USGS.Gempa dilaporkan berlaku pada pukul 4.08 pagi waktu tempatan pada kedalaman 10 kilometer(km). USGS menggunakan kedalaman tetap pada 10km apabila data awal gempa merekodkan bacaan lemah untuk dikira, menurut laman webnya.Menteri Dalam Negeri, Suleyman Soylu menyiarkan di Twitter bahawa tiada maklumat mengenai kehilangan nyawa.Turki terletak di salah satu zon gempa bumi paling aktif di dunia.Gempa bumi berukuran 6.8 magnitud melanda Elazig pada Januari 2020, mengorbankan lebih 40 orang.Pada November tahun itu, gempa bumi kuat pada 7.0 magnitud melanda Laut Aegean membunuh 114 orang dan mencederakan lebih 1,000.-AFP


Perubahan iklim bakal tingkatkan jangkitan penyakit berjangkit

GENEVA, 23 November-Perubahan iklim bakal membunuh ramai manusia dengan meningkatnya penyakit berjangkit yang berbahaya kata Ketua Dana Global bagi menetang AIDS, Tuberkulosis (batuk kering) dan Malaria.Pengarah Eksekutifnya, Peter Sands berkata pihaknya telah menyaksikan kesan akibat perubahan iklim terhadap kesihatan global."Apa yang kita lihat ialah mekanisme perubahan iklim yang akhirnya akan membunuh orang adalah melalui kesannya terhadap penyakit berjangkit", kata Sands.

Sands berkata, Afrika yang sebelum ini tidak terjejas oleh penyakit malaria kini berisiko apabila suhu meningkat dan membolehkan nyamuk berkembang biak, terutamanya di altitud yang lebih tinggi.Jelasnya, penduduk di kawasan tersebut tidak mempunyai imuniti, yang mengakibatkan risiko kadar kematian yang lebih tinggi."Ia agak membimbangkan," kata Sands pada taklimat bersama Pertubuhan Wartawan PBB.Ancaman lain termasuk tuberkulosis yang merebak di kalangan pesakit di seluruh dunia.Sands juga berkata ketiadaan keselamatan makanan akan menjadikan orang ramai lebih terdedah kepada penyakit.Menjelang akhir 2022, Sands berkata Dana Global bakal melabur sekitar $5.4 bilion, yang jauh lebih banyak daripada yang pernah dilakukan sebelum ini.Penderma terbesar organisasi yang berpangkalan di Geneva itu ialah negara-negara G7, diketuai oleh Amerika Syarikat dan Perancis."Dalam komuniti termiskin di dunia, HIV, TB dan malaria membunuh lebih ramai orang daripada Covid-19," kata Sands.-AFP


Pulau Pheasant, pulau kecil kerap bertukar status hak milik

PULAU PHEASANT, 23 November-Pulau Pheasant merupakan pulau kecil yang terletak di sempadan Perancis dan Sepanyol.Pulau kecil itu sentiasa bertukar status hak pemilikan antara kedua-dua negara setiap enam bulan.Terletak di Sungai Bidasoa, Pulau Pheasant adalah sebidang tanah terbiar dengan sejarah dan status politik yang agak menarik.Ratusan tahun lalu, pulau tersebut merupakan lokasi perang 30 tahun diantara Perancis dan Sepanyol.

Kedua-dua negara telah berunding bagi menamatkan perang di Pulau Pheasant.

Setelah 11 tahun dan 24 perjanjian dimeterai kedua-dua negara, Pulau Pheasant menjadi wilayah terkecil di bawah pentadbiran Sepanyol dan Perancis.Apabila Perancis dan Sepanyol memutuskan menamatkan sengketa, pulau Pheasant menjadi simbolik kemamanan berkekalan.Raja Perancis Louis XIV berkahwin dengan anak perempuan Raja Philip IV, Maria Theresa dari Sepanyol di pulau kecil itu.Sebuah monumen bagi memperingati perjanjian bersejarah itu dibina di tengah-tengahnya, dan yang paling penting, telah diputuskan bahawa, sejak itu, kedua-dua negara akan mempunyai hak penjagaan bersama wilayah itu selama enam bulan.Sejak tahun 1660, apabila perjanjian itu dicapai, Pulau Pheasant telah menjadi milik Sepanyol dari 1 Februari hingga 31 Julai setiap tahun dan Perancis untuk separuh tahun yang lain. Pelawat hanya dibenarkan ke pulau itu untuk upacara terpencil seperti upacara penyerahan dwitahunan dan lawatan sejarah yang jarang berlaku.Selain itu, kakitangan perbandaran Irun di Sepanyol dan Hendaye, di Perancis, akan menerokai Pulau Pheasant setiap enam bulan untuk kerja pembersihan dan pertanian.Tentera laut Sepanyol dan Perancis bertanggungjawab memantau keselamatan Pulau Pheasant dan akan mendarat selama lima hari di pulau terbabit.


Seni tulisan Fathi dipamer di New York

(Karya Fathi dipamerkan di Galeri Sundaram Tagore/REUTERS)

NEW YORK, 22 November- Karya pelukis Golnaz Fathi dipamerkan di Galeri Sundaram Tagore di New York City.Fathi, 50 berasal dari Tehran menghabiskan masa bertahun-tahun berlatih dalam seni khat tradisional, dan menggabungkan unsur-unsur seni ke dalam karyanya.“Saya meminati bidang penulisan. Dalam seni kaligrafi, saya sering melihat tulisan dalam pelbagai bahasa. Antaranya tulisan China. Bagi figura visual, tulisan Jepun akan menjadi rujukan," katanya, sehari selepas pertunjukannya di New York City dibuka.Bagi Fathi, maksud perkataan itu tidak penting. "Itu perkara terakhir yang saya mahu tahu. Saya tertarik dengan hasil akhir lukisan itu.""Karya pena adalah sejenis kerja meditasi yang saya lakukan," katanya.Bagi penghasilan satu set karya lukisan ia menggabungkan proses yang berbeza, jelasnya."Karya yang satu lagi, ia amat mengujakan. Saya boleh berjalan di sekitar kanvas ditemani muzik dan bermain dengan perasaan saya pada ketika itu."Dia mencipta karya itu semasa pandemik COVID-19."Kadang-kadang ketika menghadapi masa sukar, ia akan menjadikan saya lebih kreatif," jelasnya. "Transformasi perasaan ini dipengaruhi dunia sekeliling. Hasil karya ini bukan dilukis secara langsung, namun ia ditafsirkan dengan cara yang sangat abstrak."Kini karya Fathi berada dalam koleksi tetap Muzium Seni Metropolitan dan Muzium British.- REUTERS


Raja Salman isytihar cuti selepas kemenangan ke atas Argentina

RIYADH, 23 November - Raja Arab Saudi, Raja Salman Abdulaziz Al-Saud mengumumkan cuti umum selepas pasukan bola sepak negara itu mengejutkan Argentina 2-1 di Piala Dunia Qatar."Rabu adalah cuti umum untuk semua pekerja di sektor awam dan swasta. Begitu juga pelajar-pelajar lelaki dan perempuan di semua peringkat," lapor Al-Ekhbariya berhubung arahan Raja Salman.Ketika ini pelajar di Arab Saudi sedang menduduki peperiksaan akhir tahun dan ia terpaksa dijadualkan semula.

Pasukan Arab Saudi ketinggalan selepas jaringan penalti Lionel Messi di awal babak permainan, namun mereka bangkit menyamakan kedudukan menerusi Saleh Al-Shehri dan Salem Al-Dawsari yang meledak gol kemenangan di Stadium Lusail, Doha.

Semua taman tema utama dan pusat hiburan di Riyadh juga tidak akan dikenakan yuran kemasukan sepanjang hari bersempena kemenangan itu.Arab Saudi kendalian Herve Renard berada di ranking ke-51 dunia, manakala Argentina, hadir dengan reputasi sebagai juara dua kali dan dibarisi pemenang tujuh kali Ballon d'Or, Messi.Anak buah Renard akan bertemu Poland Sabtu ini. - AFP


Uganda haramkan penggunaan telefon bimbit kepada kakitangan penjara semasa Piala Dunia

KAMPALA, 23 November - Pihak berkuasa Uganda pada Isnin melarang kakitangan penjara daripada menggunakan telefon bimbit semasa Piala Dunia.Jurucakap Pesuruhjaya Penjara, Frank Mayanja Baine berkata amaran tersebut dikeluarkan berikutan terdapat kemungkinan banduan akan mengambil kesempatan sepanjang kejohanan bola sepak Piala Dunia untuk melarikan diri."Bermulanya kejohanan bola sepak Piala Dunia pada 20 November, 2022 dan keterujaannya mungkin mengakibatkan tahanan melarikan diri," Kata Frank Mayanja Baine menerusi kenyataan.

Baine turut mengarahkan pegawai untuk meningkatkan keselamatan di kawasan di mana banduan mungkin menonton perlawanan bola sepak."Kakitangan tidak boleh melaporkan diri dengan telefon kerana mereka mengganggu perhatian dan mengganggu tahap kewaspadaan," kata Baine.Kejadian tahanan bolos secara besar-besaran di penjara Uganda merupakan satu perkara yang biasa berlaku.Pada September 2007, lebih 200 banduan melarikan diri dari penjara keselamatan maksimum di timur laut wilayah Karamoja.Pada tahun 2006, 500 banduan melarikan diri dari penjara di wilayah Nil Barat Arua.Menurut rekod, Uganda mempunyai lebih 6,000 banduan di seluruh penjara negeri itu.-AFP


Angka korban gempa bumi Cianjur meningkat kepada 268 orang

CIANJUR, 23 November - Angka korban gempa bumi di daerah Cianjur dekat Jawa Barat, Indonesia meningkat kepada 268 orang.Jumlah penduduk yang cedera pula meningkat kepada 1,000 orang sementara 151 lagi dilaporkan masih hilang.Pasukan keselamatan meneruskan usaha mencari mangsa yang masih hidup di bawah runtuhan.

Agensi Bencana Kebangsaan melaporkan lebih 5,000 penduduk terjejas dengan lebih 2,000 rumah musnah. Pihak berkuasa tempatan turut memaklumkan bekalan elektrik yang terputus, menyukarkan lagi keadaan.Sekolah, hospital dan pejabat kerajaan antara infrastruktur yang terjejas. Gempa dengan kekuatan 5.6 magnitud itu dilaporkan berlaku di tengah-tengah bandar Cianjur, kira-kira 110 kilometer dari Jakarta.-AFP


Ratusan pendatang yang diselamatkan di atas bot berkarat berlindung di pulau Greece

PALEOCHORA, 23 November - Pihak berkuasa Greece pada Selasa melindungi ratusan pendatang di pulau Crete selepas menyelamatkan mereka di laut dengan bot nelayan menuju ke Itali.

Pendatang, yang kelihatan terutamanya lelaki, telah bersesak-sesak di atas dek kapal berkarat itu ketika ia ditarik ke pelabuhan Paleochora di selatan Crete lewat Selasa, sebelum memindahkan mereka ke tempat perlindungan dalam bas.

Pegawai pengawal pantai berkata terdapat kira-kira 400 hingga 500 orang di atas kapal lama itu, yang sedang menuju ke Itali.

"Warganegara serta dari mana ia belayar masih belum disahkan," kata pegawai tersebut.

Operasi menyelamat melibatkan pengawal pantai, kapal komersial dan nelayan itu berlaku ketika angin kencang selepas isyarat kecemasan dihantar dari kapal.

Menteri Migrasi Greece, Notis Mitarachi menerusi hantaran di tweeternya menyeru Suruhanjaya Eropah untuk melakukan bantuan segera.

"Saya akan meminta Suruhanjaya Eropah untuk mengaktifkan penempatan semula ke negara anggota lain sebagai sebahagian daripada perpaduan EU," kata Mitarachi.

Greece telah menyaksikan peningkatan dalam ketibaan melalui laut sejak beberapa bulan lalu dan melakukan beberapa penyelamatan migran, yang kebiasaannya berlaku ketika keadaan cuaca yang tidak menentu.-REUTERS


Tiada rakyat Malaysia terlibat dalam kejadian gempa bumi di Cianjur

(Pemandangan dari udara kesan gempa 5.6 magnitud yang berlaku di Cianjur, Indonesia pada 22 November 2022/AFP)

PUTRAJAYA, 22 November - Tiada rakyat Malaysia dilaporkan terlibat dalam kejadian gempa bumi berukuran 5.6 di daerah Cianjur, Jawa Barat di Indonesia semalam. Perkara itu disahkan Wisma Putra dalam satu kenyataan.Wisma Putra memaklumkan sekiranya mana-mana rakyat Malaysia memerlukan bantuan konsular atau mempunyai sebarang pertanyaan lanjut, mereka diminta menghubungi Kedutaan Besar Malaysia di JakartaKedutaan Besar Malaysia di Jakarta boleh dihubungi di talian +62 21 5224947 bagi pertanyaan umum dan +62 813 8081 3036 untuk urusan kecemasan selepas waktu pejabat atau emel kepada This email address is being protected from spambots. You need JavaScript enabled to view it..Gempa bumi itu berlaku semalam pada pukul 1.21 petang waktu tempatan di Jawa Barat, kira-kira 110 kilometer dari Jakarta. Setakat hari ini, gempa bumi itu telah mengorbankan 162 nyawa, disamping mengakibatkan kerosakan infrastruktur yang tinggi.

(Penduduk terselamat mengadakan solat jenazah kepada salah seorang mangsa gempa bumi bernama Husein 48 tahun di Kampung Cianjur, Indonesia/AFP)


Kassym-Jomart Tokayev akan angkat sumpah jawatan pada Sabtu

ISTANBUL, 22 November - Presiden Kazakhstan Kassym-Jomart Tokayev akan mengangkat sumpah jawatan pada Sabtu, menurut pihak berkuasa pilihan raya negara itu pada Selasa.Dalam taklimat akhbar Jawatankuasa Pilihan Raya Pusat yang diketuai pengerusi badan itu Nurlan Abdirov mengesahkan Tokayev sebagai pemenang pilihan raya dan sekali gus menjadi presiden Kazakhstan, lapor Agensi Anadolu.

Abdirov mengumumkan Tokayev menerima 81.31 peratus undi atau kira-kira 6.45 juta daripada kira-kira 12 juta pengundi yang layak.Zhiguli Dayrabaev, pesaing terdekat Tokayev menerima 3.4 peratus undian.Dalam pilihan raya itu 69.4 peratus keluar mengundi atau 8.3 juta pengundi.Tokayev menggesa pilihan raya awal pada akhir September dengan dekri menyebut bahawa pengundian akan melancarkan "kitaran pilihan raya yang akan menjurus kepada penetapan semula sistem politik secara menyeluruh.”Pengumuman itu dibuat selepas presiden meluluskan pindaan perlembagaan yang antara lain bertujuan menambah penggal presiden daripada lima tahun kepada tujuh tahun serta menghalang bakal presiden daripada berkhidmat untuk penggal kedua. - BERNAMA


Lonjakan kes COVID-19, Beijing sambung ujian besar-besaran

BEIJING, 22 November - Beijing menutup taman, pusat beli-belah dan muzium pada Selasa dan banyak banyak bandar di China menyambung semula ujian besar-besaran COVID-19 disebabkan lonjakan kes.Di ibu negara Beijing, setiap hati kes mencecah paras tertinggi, mendorong arahan kerajaan bandar itu agar lebih ramai penduduk kekal duduk di rumah.Terdapat dua kematian baharu yang dikaitkan dengan COVID-19 oleh pegawai kesihatan, berbanding tiga kematian pada hujung minggu, yang merupakan kematian pertama di China sejak Mei.

Gelombang terbaharu sedang mencabar usaha China kearah dasar sifar COVID-nya, yang meminta pihak berkuasa untuk lebih tertumpu kepada langkah-langkah penyekatan mereka dan ujian yang meluas yang telah menekan ekonomi dan mengecewakan penduduk.Perbandaran Tianjin pada Selasa mengarahkan diadakan ujian di seluruh bandar, selepas pengumuman serupa pada hari Ahad oleh Shijiazhuang.Walaupun telah melaksanakan garis panduan baharu, China kekal mengetatkan sekatan COVID0-19 , termasuk sempadan kekal ditutup hampir tiga tahun selepas wabak itu.Langkah sedemikian melahirkan kembimbangan pelabur terhadap ekonomi dan mendorong saham global dan harga minyak turun semalaman.Penganalisis Nomura pada Selasa berkata, indeks dalaman mereka menganggarkan bahawa kawasan yang menyumbang kira-kira 19.9% daripada jumlah keluaran dalam negara kasar China berada bawah beberapa bentuk sekatan, meningkat daripada 15.6% pada Isnin lalu. - REUTERS


Gempa di Indonesia, ramai kanak-kanak terbunuh, beratus cedera

(Pasukan penyelamat membawa keluar salah seorang mangsa gempa dari kawasan runtuhan bangunan kesan gempa 5.6 magnitued di Cianjur/AFP)

CIANJUR, 22 November - Ramai kanak-kanak terbunuh ekoran bangunan sekolah runtuh, beratus lagi cedera dalam gempa di Indonesia semalam. Pegawai memberi amaran jumlah kematian mungkin akan terus meningkat.Gempa berukuran 5.6 magnitud melanda pergunungan di wilayah Jawa Barat yang mempunyai penduduk paling padat, menyebabkan banyak kerosakan di bandar Cianjur dan menimbus sekurang-kurangnya satu kampung akibat tanah runtuh."Tanah runtuh dan keadaan muka bumi tidak rata menghalang usaha menyelamat," kata ketua Agensi Mencari dan Menyelamat Kebangsaan (Basarnas), Henri Alfiandi."Cabarannya ialah kawasan yang terjejas tersebar luas... Selain itu, jalan raya di kampung-kampung ini rosak," kata Alfiandi pada sidang akhbar sambil menambah lebih 13,000 orang telah dipindahkan.

“Kebanyakan mangsa yang terkorban adalah kanak-kanak, kerana pada pukul 1.00 tengah hari mereka masih berada di sekolah,” katanya merujuk kepada masa gempa itu berlaku.Presiden Joko Widodo melawat Cianjur pada Selasa bagi memberi sokongan kepada penyelamat.“Arahan saya adalah untuk mengutamakan pemindahan mangsa yang masih terperangkap di bawah runtuhan,” kata presiden.Pegawai memaklumkan, ramai terbunuh apabila bangunan yang dibina tidak stabil dan presiden menyeru agar usaha pembinaan semula dengan membina perumahan kalis gempa bumi.Mangsa yang terselamat berkumpul semalaman di tempat letak kereta hospital Cianjur.Sebahagian yang cedera dirawat di dalam khemah."Semuanya runtuh di bawah saya dan saya remuk di bawah kanak-kanak ini," kata Cucu, seorang penduduk berusia 48 tahun, kepada Reuters.“Dua anak saya terselamat, saya gali mereka... Dua lagi saya bawa ke sini, dan seorang masih hilang,” katanya sambil menangis.“Banyak mayat bergelimpangan di kawasan hospital, ia sangat sesak,” kata saudaranya, Hesti.

(Seorang waris mangsa menangis ketika pengurusan jenazah mangsa gempa Husein 48 tahun, ketika gempa sedang berkerja membina kediaman/AFP)

Rakaman daripada Kompas TV menunjukkan orang ramai memegang papan tanda meminta makanan dan tempat tinggal, dengan bekalan kecemasan nampaknya masih belum sampai kepada mereka.Ratusan anggota polis dikerahkan untuk membantu usaha menyelamat, jurucakap polis, Dedi Prasetyo negara memberitahu agensi berita negara Antara."Arahan tugas utama hari ini untuk kakitangan adalah memberi tumpuan kepada pemindahan mangsa," katanya.


Lebih 300 satelit infrastruktur angkasa lepas China berada di orbit

HAIKOU, 22 November - Lebih 300 satelit infrastruktur angkasa lepas China dalam bidang kini berada di orbit dan beroperasi dengan lancar serta stabil dan jumah itu sekali gus menjadikan negara menduduki tangga kedua di dunia.Perkara itu didedahkan Bengkel Perkongsian Global mengenai Penerokaan dan Inovasi Angkasa Pertubuhan Bangsa-Bangsa Bersatu (PBB) dan China kali kedua yang dianjurkan bersama Jabatan Pentadbiran Angkasa Lepas China (CNSA), kerajaan provinsi Hainan dan Pejabat PBB untuk Urusan Angkasa (UNOOSA) yang dirasmikan di sini, pada Isnin.China telah membentuk sistem infrastruktur angkasa lepas kebangsaan angkasa-Bumi yang berteraskan teknologi satelit komunikasi, pandu arah dan penderiaan jauh yang turut melakar pencapaian penting dalam bidang terbabit.Menurut Pengarah Pusat Sistem Pemerhatian Bumi dan Data CNSA, Zhao Jian berkata terdapat 200 satelit China dalam bidang penderiaan jauh sedang mengorbit Bumi sekali gus menjadikan China antara beberapa negara peneraju dalam bidang tersebut di dunia."CNSA melancarkan secara rasmi platform perkhidmatan data dan aplikasi penderiaan jauh kebangsaan untuk menggalakkan pembinaan dan penggunaan bersama serta perkongsian sumber data satelit penderiaan jauh," kata Zhao.

Untuk rekod, platform tersebut menghimpunkan sumber data dari lebih 30 buah satelit yang meliputi satelit resolusi tinggi, satelit penyelidikan saintifik aeroangkasa sivil, satelit kerjasama antarabangsa, satelit meteorologi dan satelit lautan.Turut difahamkan ia juga digunakan untuk berkongsi produk maklumat seluruh negara dalam tempoh sedekad dan sebanyak lebih 10,000 hasil penyelidikan termasuk platform edisi antarabangsa terbuka kepada negara lain.Menurut Zhao, 70 peratus negara dan wilayah yang terlibat dalam Inisiatif Jalur dan Laluan (BRI) menghadapi kekurangan dalam bidang sumber data dan amat memerlukan sokongan berkenaan."Dengan adanya infrastruktur angkasa lepas China yang moden, data imej di serata dunia dapat diperoleh secara mudah dengan satelit yang mengorbit Bumi."Data angkasa lepas itu dapat digunakan untuk membantu pembangunan negara dan wilayah yang terlibat dalam BRI," kata beliau. - BERNAMA


Kereta SUV rempuh kedai Apple, seorang pelanggan maut

MASSACHUSETTS, 22 November - Seorang pelanggan maut selepas sebuah kenderaan merempuh sebuah kedai gajet milik Apple di Hingham, Massachusets, Amerika Syarikat.Kemalangan itu turut menyebabkan kira-kira 16 individu lain cedera.Pihak polis telah membuka kertas siasatan untuk mengenalpasti adakah insiden berkenaan yang berlaku pada Isnin mempunyai unsur jenayah.Imej dari lokasi kemalangan menunjukkan kenderaan yang merempuh pintu kaca premis berkenaan.Pasukan paramedik pula berada di tempat kejadian untuk merawat mangsa yang cedera.

(Kereta itu melanggar cermin hadapan kedai Apple di bandar Hingham, Massachusetts/FOTO REUTERS)

Peguam Daerah Plymouth County, Tim Cruz, berkata pemandu tersebut kini berada dalam tahanan polis.Susulan insiden itu seramai 16 orang sedang menerima rawatan di hospital.Pihak polis masih belum dapat mengesahkan berapa ramai pelanggan yang berada di kedai itu ketika kemalangan dan motif kemalangan masih disiasat. - REUTERS


Rakyat Ukraine bersiap sedia hadapi musim sejuk

KIEV 22 November - Rakyat Ukraine kini bersiap sedia menghadapi musim sejuk di beberapa kawasan termasuk ibu negara.Presiden, Volodymyr Zelenskiy menggesa orang ramai untuk menjimatkan kuasa, terutamanya di kawasan teruk seperti Kiev, Vinnytsia di barat daya, Sumy di utara dan Odesa di Laut Hitam.Tindakan ketenteraan Moscow dalam beberapa minggu kebelakangan ini, termasuk serangan peluru berpandu terhadap kemudahan kuasa, Zelenskiy berkata separuh daripada kapasiti kuasa negara itu terkesan oleh roket Rusia.

"Kerosakan sistematik kepada sistem tenaga kami akibat serangan pengganas Rusia sangat besar sehingga semua orang dan perniagaan kami harus berhati-hati dan mengagihkan semula penggunaan mereka sepanjang hari," kata Zelenskiy dalam ucapan videonya. "Cuba hadkan penggunaan elektrik peribadi anda."

Berjuta-juta rakyat Ukraine berkemungkinan besar akan bergelap, sekurang-kurangnya sehingga akhir Mac, kata ketua YASNO, yang menyediakan tenaga untuk Kiev,Sergey Kovalenko pada Isnin.Beliau berkata pekerja akan segera memulihkannya sebelum musim sejuk tiba."Sediakan stok pakaian hangat, selimut," kata Kovalenko. "Lebih baik melakukannya sekarang sebelum terlambat." - REUTERS


ARTECHOUSE bawa pengunjung ke dunia percutian digital

(Pengunjung menikmati seni visual digital daripada ARTECHOUSE/REUTERS)

NEW YORK, 22 November- Satu pameran seni visual digital menakjubkan daripada ARTECHOUSE dengan tema, 'Spectacular Factory : The Holiday Multiverse' dibanjiri penonton untuk menyambut perayaan Krismas di Pasar Chelsea di New York.Pengasas dan ketua pegawai kreatif ARTECHOUSE, Sandro Kereselidze berkata, ia menggunakan teknologi digital yang dipancarkan pada skrin panoramik. Pelbagai jenis hadiah dan hayunan loceng gergasi memenuhi ruang pameran seolah-olah berada di sebuah taman permainan gergasi dipenuhi dengan kalungan bunga dan gula-gula."Ia sebagai menyemarakkan semangat percutian sempena Krismas selain memberi harapan dan masa depan yang cerah," kata Kereselidze."Apabila pengunjung pergi ke sini, mereka akan diselubungi dengan perasaan gembira dan memberikan makna keindahan sebuah kehidupan. Pameran video dipancarkan memenuhi ruang itu dengan paparan terbalik, ibaratnya sebuah kehidupan yang kita lalui. Penuh dengan cabaran."Pameran "Spectacular Factory : The Holiday Multiverse", ARTECHOUSE berlangsung hingga 8 Januari depan.- REUTERS

(Kanak-kanak bermain dengan paparan visual digital/REUTERS)


Korea Selatan rancang bina stesen penyelidikan di Antartika menjelang 2030

SEOUL, 22 November - Korea Selatan merancang membina stesen penyelidikan di Antartika menjelang 2030 sebagai langkah berkesan dalam tindak balas terhadap perubahan iklim dan menerajui penyelidikan global di rantau yang kurang dikenali itu.Di bawah pelan komprehensif yang bertujuan mempromosikan aktiviti kutub, kerajaan juga memutuskan untuk membina pemecah ais generasi akan datang bagi menerajui projek penyelidikan global di Lautan Artik, lapor Yonhap memetik Kementerian Laut dan Perikanan.Langkah itu julung kali diambil Korea Selatan berhubung penerokaan zon kutub dan telah diluluskan Kabinet pada Selasa. Korea Selatan kini mempunyai dua stesen penyelidikan Antartika Stesen King Sejong yang dibina pada 1988 di Pulau King George dan Stesen Jang Bogo yang ditubuhkan pada 2014 di Teluk Terra Nova dan merancang untuk membina stesen ketiga menjelang 2030 selepas memilih tapak yang sesuai dijangka pada 2027.Pembinaannya kelak menjadikan ia stesen di kawasan pedalaman pertama dan keenam di dunia di Kutub Selatan. Terdapat lima pangkalan penyelidikan Antartika yang dikendalikan Amerika Syarikat, Rusia, Jepun dan China, serta satu bersama oleh Perancis dan Itali.Korea Selatan juga merancang membina kapal penyelidikan pemecah ais seberat 15,000 tan menjelang 2026 dengan peruntukkan 277.4 bilion won (US$204.41 juta) yang dijangka membantu negara itu mengetuai projek bersama dalam meneroka Kutub Utara.

Ia bertujuan membangunkan kapal kontena pemecah ais mesra alam untuk membantu memastikan navigasi yang selamat di laluan Kutub Utara dan menjalankan pelbagai projek pengubatan dengan menggunakan sumber hidup di sana, menurut kementerian itu.Pelan itu juga turut melibatkan pembangunan satelit ultra kecil untuk memerhatikan glasier yang mencair di kawasan kutub dan senario perubahan paras laut.Korea Selatan meningkatkan kerjasama dengan lapan negara Artik termasuk AS, Kanada dan Iceland, melalui pelbagai projek sesuai selain berganding bahu dengan perniagaan serta institut penyelidikan di negara sendiri."Kami akan melaksanakan rancangan asas untuk mencari penyelesaian bagi bertindak balas terhadap perubahan iklim dan untuk membangunkan teknologi baharu yang canggih," kata menterinya Cho Seung-hwan. - BERNAMA


Senarai baharu patogen berisiko cetus wabak sedang dikeluarkan

GENEVA, 22 November - Pertubuhan Kesihatan Sedunia (WHO) pada Isnin sedang mengeluarkan senarai baharu patogen yang dikenal pasti berisiko mencetuskan wabak.Senarai patogen itu akan digunakan untuk penyelidikan dan pembangunan (R&D), serta pelaburan global, terutama dalam pengeluaran vaksin, ujian dan rawatan.Sebagai sebahagian daripada proses itu agensi kesihatan Pertubuhan Bangsa Bersatu (PBB) memanggil lebih 300 saintis untuk mengkaji bukti mengenai lebih daripada 25 keluarga virus dan bakteria.Mereka juga akan pertimbang "Penyakit X", patogen yang tidak diketahui yang boleh menyebabkan wabak antarabangsa serius.Menurut Pengarah Program Kecemasan WHO, Michael Ryan langkah tersebut sebagai tindak balas wabak dan pandemik yang cepat dan berkesan pada masa depan.

(WHO akan mengeluarkan senarai baharu patogen yang dikenal pastiberisiko mencetuskan wabak/AFP)

"Menyasarkan patogen keutamaan dan keluarga virus untuk penyelidikan dan pembangunan langkah balas adalah penting untuk tindak balas wabak dan pandemik yang cepat dan berkesan," kata Michael Ryan."Tanpa pelaburan R&D yang ketara sebelum pandemik COVID-19, vaksin yang selamat dan berkesan tidak mungkin dibangunkan dalam masa yang singkat." katanya. Senarai berkenaan dijangka diterbitkan sebelum April 2023. -AFP


4 maut dalam insiden letupan gas di Iraq

DUHOK, 22 November - Sekurang-kurangnya empat maut dan 26 cedera dalam kejadian letupan gas di sebuah kedai roti yang terletak di asrama pelajar di wilayah Duhok, Iraq, kata pihak berkuasa kesihatan pada Selasa.Pegawai kesihatan Kerajaan Wilayah Kurdish Iraq (KRG) berkata mereka yang cedera telah dimasukkan ke hospital, lapor Agensi Anadolu.

(Gas meletup di sebuah kedai roti/Syot layar video Twitter)

Minggu lalu, satu letupan berlaku di sebuah rumah di wilayah Sulaymaniyah, utara Iraq berpunca daripada kebocoran gas yang meragut 15 nyawa manakala 12 lagi cedera. - BERNAMA


19 orang dihukum sebat di Afghanistan

(Seorang wanita menerima hukuman sebat daripada Hakim Afghanistan di hadapan orang ramai di wilayah Ghor pada 2015/FOTO REUTERS)

KABUL, 22 November - Seramai 19 orang menerima hukuman sebat di khalayak umum di timur laut Afghanistan semalam untuk tempoh bulan ini menurut Mahkamah Agung pimpinan Taliban.Hukuman sebat itu sebagai tanda isyarat utama pertama kumpulan pemerintah Taliban dalam memperketatkan syariah (undang-undang Islam) berhubung keadilan jenayah."Selepas pertimbangan dan penyiasatan syariah yang ketat, setiap daripada mereka dijatuhkan hukuman sebatan 39 kali," kata jurucakap Mahkamah Agung, Mawlawi Enayatullah, dengan memaklumkan, sembilan yang disebat itu wanita.Kata Enayatullah atas perintah Mahkamah Wilayah, hukuman itu dilaksanakan di wilayah timur laut Takhar pada 11 November lalu, selepas solat Jumaat.Meskipun tindakan itu salah satu petunjuk utama; pertama hukuman berlandaskan syariah di bawah pentadbiran Islam Taliban yang tegar, bagaimanapun tidak diberikan penjelasan sama ada hukuman serupa akan diperkenalkan di seluruh negara.

(Seorang lelaki menerima hukuman sebat dikhayalak ramai pada tahun 2015/FOTO fail REUTERS)

Pemimpin moral tertinggi Taliban melalui satu kenyataan mahkamah berkata, mereka harus melaksanakan hukuman yang konsisten dengan undang-undang syariah.Sebelum ini, sebatan awam dan hukuman mati direjam dilaksanakan di bawah pemerintahan Taliban antara 1996 hingga 2001.Hukuman sedemikian jarang berlaku dan dikutuk oleh pentadbiran kerajaan Afghanistan yang disokong negara asing walaupun hukuman mati kekal sah di Afghanistan. - REUTERS


Gempa bumi Cianjur, angka korban meningkat kepada 162 mangsa

(Seorang ayah mengusung jenazah anak lelakinya yang menjadi korban gempa bumi semalam/FOTO AFP)

CIANJUR, 22 November - Angka korban gempa bumi di daerah Cianjur dekat Jawa Barat, Indonesia meningkat kepada 162 mangsa setakat ini.Manakala lebih 700 mangsa lain mengalami kecederaan dalam tragedi yang berlaku pada semalam.Ketika ini pasukan keselamatan meneruskan usaha mencari mangsa runtuhan yang masih lagi hidup di bawah runtuhan .Sebahagian daripada yang maut merupakan pelajar di sebuah pondok agama manakala yang lain terbunuh mereka yang berada di dalam rumah apabila bumbung dan dinding runtuh menghempa mereka."Bilik itu runtuh dan kaki saya tertimbus di bawah runtuhan. Semuanya berlaku begitu pantas," kata pelajar berusia 14 tahun, Aprizal Mulyadi kepada AFP.Aprizal berkata, dia berjaya diselamatkan oleh rakannya, Zulfikar yang kemudian meninggal dunia selepas terperangkap di bawah runtuhan.“Hati saya hancur melihat dia terperangkap di sebalik runtuhan, tetapi saya tidak dapat menolongnya," katanya.Menurut Gabenor Jawa Bart Ridwan Kamil, kebanyakkan mangsa yang terbunuh merupakan pelajar sekolah awam yang selesai sesi pembelajaran dan sedang mengikuti kelas tambahan di sekolah Islam di daerah itu.Antara puluhan bangunan yang rosak ialah sebuah hospital dan berlaku gangguan bekalan elektrik, sementara Agensi Meteorologi, Klimatologi dan Geofizik Indonesia merekodkan sekurang-kurangnya 25 gegaran susulan.Gempa bumi berukuran 5.6 pada skala Richter menggegarkan wilayah di wilayah Jawa Barat lewat petang semalam, pada kedalaman 10 kilometer, dengan gegaran turut dirasakan di Jakarta, di mana bangunan tinggi bergoyang dan beberapa orang dipindahkan.

(Penduduk kampung menunaikan solat jenazah selepas bencana gempa bumi melanda kampung itu/FOTO AFP)

Hari ini, menurut Jurucakap Agensi Mitigasi Bencana Negara, Abdul Muhari, dianggarkan 25 lagi mangsa tertimbus dalam runtuhan di kampung Cijedil.Agensi itu turut melaporkan, beberapa jalan terhalang berikutan tanah runtuh di sekitar daerah Cianjur.Antara puluhan bangunan yang rosak ialah sebuah hospital dan berlaku gangguan bekalan elektrik, sementara Agensi Meteorologi, Klimatologi dan Geofizik Indonesia merekodkan sekurang-kurangnya 25 gegaran susulan.Indonesia, dengan lebih 270 juta penduduk, kerap dilanda gempa bumi, letusan gunung berapi dan tsunami berikutan lokasinya terletak di 'lingkaran api', sebuah banjaran gunung berapi dan garisan sesar di Lembangan Pasifik.Februari lalu, gempa bumi berukuran 6.2 pada skala Richter mengorbankan sekurang-kurangnya 25 orang dan mencederakan lebih 460 orang di wilayah Sumatera Barat.Pada Januari 2021, gempa bumi berukuran 6.2 pada skala Richter meragut lebih 100 nyawa dan mencederakan hampir 6,500 di wilayah Sulawesi Barat.Gempa bumi dan tsunami Lautan Hindi yang kuat pada 2004 mengorbankan hampir 230,000 orang di lebih 10 negara, kebanyakannya di Indonesia.Presiden Indonesia Joko Widodo masih belum memberi maklum balas berikutan kejadian gempa bumi itu namun stesen television Metro TV berkata presiden akan melawat kawasan itu pada Selasa (hari ini). - AFP


36 maut, kilang terbakar di bandar Anyang, China

BEIJING, 22 November- 36 orang terbunuh manakala dua lagi masih hilang dalam kebakaran besar di sebuah kilang di tengah China, menurut media negara itu semalam.Dua lagi orang dihantar ke hospital kerana cedera ringan, lapor CCTV.Kebakaran berlaku di sebuah kilang di bandar Anyang, wilayah Henan.Media kerajaan menerima laporan kebakaran pada pukul 4.22 petang.“Selepas menerima isyarat penggera, pasukan penyelamat bomba segera ke tempat kejadian,” lapor CCTV.

36 orang terbunuh manakala dua lagi masih hilang dalam kebakaran di China PHOTO CCTV

Kebakaran dapat dipadamkan sepenuhnya pada pukul 11.00 malam waktu tempatan.Punca kebakaran belum diketahui tetapi pihak berkuasa telah menahan beberapa orang yang disyaki penjenayah. -AFP


8 penumpang maut pesawat kecil rempuh rumah

(Anggota bomba memadam kebakaran susulan pesawat kecilrempuh perumahan bandar di Colombia pada Isnin/FOTO AFP)

MEDELLIN, 22 November - Sebuah pesawat kecil terhempas di kawasan perumahan bandar kedua terbesar di Colombia, Medellin pada Isnin yang mengorbankan semua lapan penumpang.Siasatan awal mendapati pesawat berkenaan mengalami kegagalan enjin sebelum merempuh sebuah rumah.Pesawat itu berlepas dari lapangan terbang Olaya Herrera pada waktu pagi, membawa enam penumpang dan dua anak kapal.Setakat ini tiada tanda-tanda penghuni rumah cedera atau terbunuh.Datuk Bandar, Daniel Quintero berkata pesawat itu adalah jenis Piper yang menuju dari Medellin ke perbandaran Pizarro di Choco.

(Anggota bomba memadam kebakaran susulan pesawat kecil rempuh perumahan bandar di Colombia pada Isnin/FOTO AFP)

Pesawat itu dilaporkan memberi isyarat kegagalan enjin semasa berlepas dan gagal berpatah balik ke lapangan terbang Olaya Herrera.Pesawat itu merempuh sebuah rumah, memusnahkan tingkat atasnya.Pada 2016, sebuah pesawat yang membawa pasukan bola sepak Chapecoense Brazil terhempas di pergunungan berhampiran bandar itu, mengorbankan 71 daripada 77 orang di dalamnya, termasuk 16 pemain bola sepak Chapecoense. - AFP


Banjir di utara Albania susulan hujan lebat

SHKODRA , 22 November- Hujan lebat pada Isnin menyebabkan banjir di bahagian utara Albania.Banyak perkampungan di kawasan itu ditenggelami air.Masjid Lead di bandar Shkodra turut ditenggelami banjir dan jambatan berhampiran sebahagiannya roboh disebabkan paras Sungai Buna yang tinggi.

(Visual daripada dron menunjukkan Masjid Lead di Shkodra ditenggelami air / Foto REUTERS)

Beberapa sekolah juga ditutup di kawasan yang terjejas.Perkhidmatan kecemasan Albania telah mula memindahkan penduduk yang tinggal berhampiran bandar Shkodra susulan risiko terhadap keselamatan akibat bencana itu.-REUTERS


Angka korban akibat gempa bumi di Jawa Barat meningkat kepada 162

CIANJUR, 22 November- Jumlah korban akibat gempa bumi berukuran 5.6 pada skala Richter yang melanda Jawa Barat, Indonesia meningkat kepada 162 orang manakala beratus-ratus yang lain cedera dan hilang.Gegaran turut mencetuskan tanah runtuh.Doktor merawat pesakit di kawasan luar hospital susulan bekalan elektrik terputus selama beberapa jam."Dukacita untuk saya maklumkan bahawa 162 orang telah meninggal dunia dan 326 cedera.Kebanyakan mereka mengalami patah tulang akibat ditimpa runtuhan bangunan dan ramai mangsa terlibat adalah kanak-kanak," kata Ridwan Kamil, Gabenor Wilayah Jawa Barat.

(Mangsa yang terselamat dirawat di perkarangan sebuah hospital di Cianjur / Foto AFP)

Agensi Mitigasi Bencana Nasional Indonesia (BNPB) berkata, lebih 2,000 rumah rosak dan kira-kira 13,000 penduduk dibawa ke pusat pemindahan.Sementara itu, salah seorang penduduk, Agus Azhari, 19 tahun meceritakan detik cemas ketika gempa bumi berlaku."Saya bersama ibu yang sudah tua berada di rumah apabila ruang tamu musnah dalam beberapa saat, bahagian dinding dan bumbung runtuh di sekeliling kami.Saya menarik tangan ibu dan kami berlari keluar," katanya.Terdahulu, Agensi Meteorologi, Klimatologi dan Geofizik (BMKG) memaklumkan, gempa bumi berlaku pada pukul 1.21 tengah hari waktu tempatan.Ia berpusat pada 10 kilometer dari barat daya daerah Cianjur di wilayah Jawa Barat dengan kedalaman 10 kilometer. Bagaimanapun, gempa bumi itu tidak mencetuskan tsunami.-AFP


Pakatan perkongsian digital pertama antara Korea Selatan dengan Singapura

SEOUL, 21 November- Korea Selatan dan Singapura menandatangani pakatan perkongsian digital dua hala pada Isnin yang bertujuan meningkatkan perdagangan digital dan kerjasama industri, lapor Agensi Berita Yonhap.Kementerian Perdagangan, Industri dan Tenaga memaklumkan majlis menandatangani Perjanjian Perkongsian Digital (DPA) berlangsung di Singapura awal hari ini, ketika Menteri Perdagangan Seoul Ahn Duk-geun melawat negara itu.Ia adalah perjanjian perdagangan digital pertama Korea Selatan.Kedua-dua negara memulakan rundingan itu pada Jun 2020 dan memuktamadkan pakatan itu akhir tahun lalu.DPA itu bertujuan menetapkan peraturan bagi transaksi digital yang lebih pantas dan selamat, memudahkan perdagangan dalam digital, termasuk kandungan digital dan pelbagai perkhidmatan dalam talian dan melindungi pengguna dengan lebih baik sepanjang tempoh perdagangan dalam talian, menurut kementerian itu.Pakatan itu juga dijangka mempromosikan eksport Korea Selatan ke negara-negara ASEAN melalui platform dalam talian kerana Singapura mempunyai platform e-dagang terkemuka seperti Lazada dan Shopee.Singapura ialah rakan dagangan ke-11 terbesar Korea Selatan dan mempunyai tahap pendigitalan yang sama.- BERNAMA


Hampir 20 maut, 300 cedera dalam gempa Indonesia: pegawai tempatan

(Orang ramai berkumpul ketika mereka dipindahkan di luar bangunan berikutan gempa bumi di Jakarta/REUTERS)

CIANJUR,21 November- Hampir 20 maut selepas gempa bumi berukuran 5.6 pada skala Richter menggegarkan wilayah Jawa Barat Indonesia pada Isnin (21 November), kata seorang pegawai tempatan.Gempa yang berlaku selama beberapa saat itu turut mencederakan kira-kira 300 mangsa. Pusat gempa terletak di bandar Cianjur, kira-kira 75 kilometer di tenggara Jakarta, pada kedalaman 10 kilometer, kata Agensi Cuaca dan Geofizik (BMKG), sambil menambah tiada potensi tsunami.Beberapa orang telah dipindahkan dari bangunan pejabat di daerah pusat perniagaan di Jakarta, manakala yang lain melaporkan berasa bangunan bergegar dan melihat perabot bergerak, kata saksi kepada Reuters.Bercakap kepada pemberita di bangunan parlimen, Ketua BMKG Dwikorita Karnawati menasihati orang ramai supaya berada di luar rumah sekiranya berlaku gegaran susulan.Kajian Geologi Amerika Syarikat (USGS) merekodkan gempa bumi pada magnitud 5.4 pada skala Richter. -REUTERS

(Hampir 20 maut, 300 cedera dalam gempa Indonesia/REUTERS)


Gempa bumi gergarkan Jakarta

JAKARTA, 21 November - Gempa bumi dilapor menggegarkan bangunan di ibu negara Indonesia, walaupun tiada laporan segera mengenai kerosakan.Gempa berkekuatan 5.4 pada skala Richter itu melanda bandar-bandar di sekitar selatan Jakarta, menurut Kajian Geologi Amerika Syarikat.Agensi Meteorologi, Klimatologi dan Geofizik Indonesia sebelum ini memaklumkan gempa itu berukuran 5.6 pada sekala Richter dan melanda berhampiran Cianjur, kira-kira 100 kilometer dari Jakarta.Tiada kes kematian atau kerosakan besar dilaporkan di ibu negara.Mayadita Waluyo, seorang peguam berusia 22 tahun, menggambarkan bagaimana pekerja panik berlari keluar dari bangunan ketika gempa melanda."Saya sedang bekerja apabila lantai di bawah saya bergegar. Saya dapat merasakan gegaran itu dengan jelas. Saya cuba tidak melakukan apa-apa tetapi ia menjadi lebih kuat dan bertahan untuk beberapa lama," katanya."Saya berasa agak pening sekarang dan kaki saya juga agak kejang kerana terpaksa berjalan ke bawah dari tingkat 14," tambahnya. -AFP


Presiden Kazakhstan menang besar, dipilih semula

(Keputusan itu sudah dijangka, kerana lima lawan Tokayev kurang diketahui. Tiada seorang pun daripada mereka memperoleh dua digit dalam undian/AFP)

ALMATY, 21 November- Presiden Kazakhstan, Kassym-Jomart Tokayev dipilih semula sebagai pemimpin negara terbesar di Asia Tengah itu, menurut keputusan awal yang dikeluarkan hari ini.Pemimpin berusia 69 tahun itu, yang berkuasa pada 2019, menerima 81.31% undi, menurut Suruhanjaya Pilihan Raya negara yang kaya dengan minyak itu. Keputusan akhir dijangka diumumkan dalam masa seminggu, selepas pengiraan undi dari luar negara.Keputusan itu sudah dijangka, kerana lima lawan Tokayev kurang diketahui. Tiada seorang pun daripada mereka memperoleh dua digit dalam undian.Suruhanjaya Pilihan Raya menganggarkan peratusan keluar mengundi lebih 69% dalam kalangan 12 juta pengundi yang layak."Rakyat telah menyatakan keyakinan mereka dengan jelas kepada saya dan kami perlu mewajarkannya," kata Tokayev.Kaya dengan sumber semula jadi dan terletak di persimpangan laluan perdagangan penting, Kazakhstan tenggelam dalam kekacauan semasa bantahan kos sara hidup yang tinggi pada Januari, yang menyebabkan 238 maut.Walaupun Kazakhstan telah kembali stabil, ketegangan tetap berterusan seperti penahanan penyokong pembangkang minggu lalu yang dituduh melakukan cubaan rampasan kuasa. -AFP

(Anggota suruhanjaya pilihan raya membawa peti undi di pusat mengundi selepas pilihan raya presiden Kazakhstan di Astana/AFP)


Ekonomi Thailand catat pertumbuhan, dirangsang sektor pelancongan

(Thailand menjangka menjana sekitar 570 bilion baht (AS$15.8 bilion) hasil pelancongan tahun ini/Fail REUTERS)

BANGKOK, 21 November- Ekonomi Thailand menikmati pengembangan yang sihat pada suku ketiga, dengan ketibaan pasca-COVID-19 pelancong antarabangsa membantu mengimbangi inflasi yang berterusan tinggi.Pembukaan semula ekonomi kedua terbesar di Asia Tenggara itu pada awal tahun ini menyaksikan sektor perkhidmatan mencatat peningkatan 87% tahun ke tahun, data rasmi menunjukkan.Majlis Pembangunan Ekonomi dan Sosial Negara (NESDC) Thailand mencatatkan kenaikan 4.5% tahun ke tahun dalam Keluaran Dalam Negara Kasar (KDNK) pada Julai-September dan mengunjurkan pertumbuhan keseluruhan tahun ini pada 3.2% serta meramalkan pertumbuhan 3.0%-4.0% untuk 2023."Sektor perkhidmatan terus berkembang berikutan pembukaan semula pelancongan pada awal tahun ini," kata Setiausaha Agung NESDC, Danucha Pichayanan sambil menambah penggunaan swasta meningkat sembilan peratus.Thailand menjangka menjana sekitar 570 bilion baht (AS$15.8 bilion) hasil pelancongan tahun ini, kata pegawai, selepas mengalu-alukan kira-kira 10.2 juta pengunjung sejak pembukaan semula sempadan.Angka itu bagaimanapun belum mencapai paras prapandemik, 40 juta orang. -AFP

(Orang ramai mengunjungi pusat beli-belah untuk meraikan Malam Tahun Baharu semasa wabak COVID-19 di Bangkok/REUTERS)